text:
Government of Rwanda Launches Economic Recovery Fund – Including Support to SMEs
For full information on the Economic Recovery Fund, please see the website of the Ministry of Finance and Economic Planning (MINECOFIN): Economic Recovery Fund Operational Guidelines.
On June 2nd, 2020, the National Bank of Rwanda launched the Economic Recovery Fund, with the goal of providing support to those businesses hit hardest by the COVID-19 pandemic. BNR has recognized the need to help businesses resume their operations and safeguard employment, and SMEs are core to the response.
There are four categories of businesses that are targeted through the Fund, including SMEs. These are:
- Large Corporate Businesses: Those companies or cooperatives with annual turnover of greater than FRW 500 million;
- Small and Microenterprises (SMEs): Those companies or cooperatives with an annual turnover between FRW 20 Million and FRW 500 Million.
- Micro Businesses: Companies or cooperatives with an annual turnover of less than FRW 20 million;
- Participating Financial Institutions or PFIs: Banks and Limited Microfinance Institutions;
Those participating financial institutions who are eligible for financing through the Fund will have access for a period of two years, beginning with the signature of the BNR directive. The Fund has a specific focus on refinancing for those businesses who will be deemed eligible, especially in three areas: hotel, tourism and hospitality refinancing, working capital and lines of credit for corporations and SMEs, and micro businesses.
Hotels, Tourism and Hospitality:
Funds allotted for the tourism industry overall total 50 Billion RWF. Under the fund, a “hotel” refers to an establishment providing accommodation, meals, and other services for travelers and tourists. If the establishment does not provide accommodation will not be treated under the refinancing window category.
Refinancing for hotels negatively affected by COVID-19 and eligible for the facility will be available through banks, and interest rates for these loans will not exceed 5.0% per annum. To access these loans, hotels must have a current loan that was still outstanding prior to May 31st, 2020. Importantly, the loan must have been performing as of the end of February, 2020.
Those businesses receiving refinancing will have a three-year grace period, a period in which they are not required to make repayments – as well as a period of up to 15 years to repay in full , which will commence after the three-year grace period. For example, if you receive a loan in June 2020 from a financial institution, your repayment will start from July 2023.
Working capital and lines of credit:
Funds allotted for the tourism industry overall total 30 Billion RWF for large companies and 15 Billion RWF for SMEs.
Large corporate businesses and SMEs will have access to financing to cover needs for working capital. There will also be lines of credit available to cover expenses for repairs, restorations, equipment, and investment in technological solutions, such as moving to online distribution channels. Eligible businesses and SMEs will also access these facilities through banks one time only, and will have access to up to FRW 75 million (SMEs) and FRW 300 Million (large corporations), subject to the bank’s assessment and the borrower’s capacity to repay.
To be eligible, these businesses must demonstrate a 50% loss due on their operations to COVID-19 (January – May 2020 vs. January – May 2019) based on VAT returns submitted to RRA. You must also present your RRA tax clearances as of the end of February 2020, and demonstrate that any existing loans were performing at the end of February 2020. It will be of the utmost importance that those businesses seeking relief have their financial and tax paperwork in order to make their applications.
In terms of loans, priority will be given to borrowers fitting certain criteria outlined by BNR:
- Borrowers who demonstrate that the Fund can aid in a recovery of business turnover to at least 75% of pre-COVID-19 levels;
- Borrowers that demonstrate that the Fund will either help to preserve existing jobs or create new employment. To demonstrate this, businesses will need to show PAYE and Social Security Returns to prove number of employees pre-COVID, and demonstrate the number of jobs that will be preserved or created post-COVID through access to the Fund;
- Borrowers that demonstrate an increased fiscal contribution through accessing the Fund. This could be through jobs preserved or increased turnovers that result in an increase in tax payments. This can be demonstrated through VAT, PAYE, and income tax receipts.
If your business began operating after May of 2019, you may still be considered if you can demonstrate both your contribution to economic development and the negative impact on your business from COVID. Again – you must have the paperwork to show the negative trend on your turnover.
In terms of working capital or lines of credit:
Banks will have the ability to grant these facilities to SMEs at an interest rate of 8.0% over a period of five years, with a grace period of one year. Any borrower accessing these facilities can do so only once, from one institution.
Micro business financing:
Funds allotted for the tourism industry overall total 3 Billion RWF (1 Billlion RWF for microbusiness clients of MFIs and 2 Billion RWF for SACCO clients).
Eligible micro businesses will have access to financing to help recover from COVID-19. Lending for these funds will be provided through Limited Liability Microfinance Institutions (MFIs). Borrowers will be able to access up to FRW 5 million through these MFIs one time only, based on an assessment by the MFI and the borrower’s ability to repay.
Eligible microbusinesses must meet the following criteria:
- Borrowers must have a legally registered business as a company, cooperative or sole proprietor
- Borrowers must demonstrate the negative impact of COVID-19 by proving at least 50% losses (January – May 2020 vs. January – May 2019), using VAT returns submitted to RRA as a reference
- Borrowers should be able to show their RRA tax clearance certificates as of the end of February 2020 to demonstrate good tax standing prior to the pandemic
- Micro businesses seeking these loans must show that any existing loans were in good standing as of the end of February 2020
- Some micro businesses are not eligible for VAT registration. These may show their MFI other paperwork to demonstrate the negative impact of COVID-19. To find out what is needed, talk with your MFI for more information
Any micro business receiving a loan through the Fund will receive an interest rate of 8.0% per annum and a loan term of three years with a grace period of three months. Any borrower accessing these facilities can do so only once, from one institution.
How do I access the Economic Recovery Fund?
To access the fund, talk with your financial institution. Any SMEs or other businesses wishing to access the Fund will submit their loan application directly to their bank or MFI, who will review your paperwork, request any additional documents needed, and assess your eligibility for the Fund. You can find the list of Banks with contact numbers of dedicated staff in the SME clinic website.
You may also write directly to MINECOFIN with questions at erf@minecofin.gov.rw.
Remember: Being able to present your paperwork, your good standing with any previous or outstanding loans, and your losses due to COVID will be key in accessing the Economic Recovery Fund through your bank. All decisions will be made by banks on a case by case basis, so that these funds can be used in the most prudent and responsible way possible and businesses that need them will have access.
Reference:
Announcement 3000/2020 – 04931/0010BNR [902.4]. National Bank of Rwanda.
Economic Recovery Fund Operational Guidelines. MINECOFIN. May 2020.
Guverinoma y’u Rwanda yatangije Ikigega cyo Kuzahura Ubukungu hamwe no Gushyigikira Ibigo by’ubucuruzi Bito n’Ibiciriritse.
Ushaka amakuru yose yerekeye Ikigega cyo Kuzahura Ubukungu, wasura urubuga rwa interineti rwa Minisiteri y’Imari n’Igenamigambi (MINECOFIN): Amabwiriza agenga imikorere y’Ikigega cyo Kuzahura Ubukungu .
Kuwa 02/06/ 2020, Banki Nkuru y’u Rwanda yatangije Ikigega cyo Kuzahura Ubukungu hagamijwe gufasha ibikorwa by’ubucuruzi byahuye n’ibibazo bitewe n’icyorezo cya COVID-19. BNR yabonye ko ari ngombwa gufasha abafite ibikorwa by’ubucuruzi kongera gusubukura ibikorwa byabo no kubungabunga imirimo, kandi ibyo bikorwa bishingiye ku Bigo by’ubucuruzi Bito n’Ibiciriritse.
Hari ubwoko bune bw’ibikorwa by’ubucuruzi icyo Kigega kizibandaho, harimo n’Ibigo by’ubucuruzi Bito n’Ibiciriritse. Ari byo:
- Ibigo by’ubucuruzi binini: Ibigo by’ubucuruzi cyangwa amakoperative afite igicuruzo rusange kirenga miliyoni 500 FRW ku mwaka;
- Ibigo by’ubucuruzi Bito n’Ibiciriritse: Ibigo by’ubucuruzi cyangwa amakoperative afite igicuruzo rusange kiri hagati ya miliyoni 20 na miliyoni 500 FRW ku mwaka.
- Ibikorwa by’ubucuruzi bito: Ibigo by’ubucuruzi cyangwa amakoperative afite igicuruzo rusange kiri munsi ya miliyoni 20 FRW ku mwaka;
- Ibigo by’imari bigira uruhare mu bikorwa by’ubucuruzi: Amabanki n’Ibigo by’imari biciriritse;
Ibyo Bigo by’imari bigira uruhare mu bikorwa by’ubucuruzi byemerewe guhabwa inguzanyo binyuze mu Kigega, byemerewe guhabwa iyo nguzanyo mu gihe cy’imyaka ibiri uhereye igihe amabwiriza ya BNR yashyiriwe umukono. Ikigega kigamije by’umwihariko guha inguzanyo ibikorwa by’ubucuruzi byujuje ibisabwa, by’umwihariko mu byiciro bitatu bikurikira: guha inguzanyo amahoteli, ubukerarugendo no kwakira abantu, imari shingiro n’umwenda ntarengwa ku bigo binini n’ Ibigo by’ubucuruzi Bito n’Ibiciriritse hamwe n’ibikorwa by’ubucuruzi biciriritse.
Amahoteli, Ubukerarugendo no Kwakira ababagana:
Amafaranga yose yagenewe urwego rw’ubukerarugendo agera kuri miliyari 50 FRW. Hashingiwe ku Kigega, bisobanurwa ko “hoteli” ari ikigo gicumbikira, kigaburira, kandi kinatanga izindi serivisi ku babagenderera na bamukerarugendo. Mu gihe ikigo kidafite amacumbi, ntikizashyirwa mu cyiciro cy’ibizahabwa amafaranga.
Amafaranga azahabwa amahoteli yagizweho ingaruka n’icyorezo cya COVID-19 kandi yujuje ibisabwa, azanyuzwa mu mabanki, kandi inyungu ku nguzanyo ntigomba kurenga 5% ku mwaka. Kugira ngo ayo mahoteli ahabwe izo nguzanyo, agomba kuba yari afite inguzanyo yari itarishyurwa mbere yo kuwa 31/05/2020. Ikindi kandi, inguzanyo igomba kuba yarishyurwaga neza kugera mu mpera za Gashyantare 2020.
Ibikorwa by’ubucuruzi bizahabwa inguzanyo, bizahabwa imyaka itatu bitishyura inguzanyo mbere y’uko bitangira kwishyura; muri ikigihe ntibasabwa kwishyura –kandi bahabwa igihe kingana n’imyaka 15 yo kwishyura inguzanyo yose, izatangirwa kwishyurwa nyuma y’imyaka itatu batishyura inguzanyo. Urugero, nuhabwa inguzanyo n’ikigo cy’imari muri Kamena 2020, uzatangira kuyishyura muri Nyakanga 2023.
Imari shingiro n’umwenda ntarengwa:
Mu mafaranga yose yagenewe urwego rw’ubukerarugendo, miliyari 30 FRW zagenewe ibigo binini, mu gihe miliyari 15 FRW zagenewe Ibigo by’ubucuruzi Bito n’Ibiciriritse.
Ibikorwa by’ubucuruzi by’ibigo binini n’ iby’Ibigo by’ubucuruzi Bito n’Ibiciriritse bizahabwa inguzanyo zo kuziba icyuho mu mari shingiro yabyo. Hazashyirwaho n’amafaranga y’inguzanyo ntarengwa azakoreshwa mu gusana, kuvugurura, ibikoresho, no gushora imari mu ikoreshwa ry’ikoranabuhanga, nko kuba hakifashishwa ikoranabuhanga mu kugemura ibicuruzwa no gutanga serivisi. Ibikorwa by’ubucuruzi n’Ibigo by’ubucuruzi Bito n’ibiciriritse byujuje ibisabwa bizahabwa izi nguzanyo inshuro imwe gusa binyuze mu mabanki, kandi bizaba byemerewe amafaranga ashobora kugera kuri miliyo 75 FRW (Ibigo by’ubucuruzi Bito n’Ibiciriritse) na miliyoni 300 FRW (Ibigo binini), hashingiwe ku isesengura rya banki no ku bushobozi bwo kwishyura bw’usaba inguzanyo.
- Kugira ngo ibi bikorwa by’ubucuruzi byemererwe guhabwa izo nguzanyo, hagomba kugaragazwa ko ibyo bikorwa byagize igihombo kigera kuri 50% giturutse ku cyorezo cya COVID-19 (Mutarama – Gicurasi 2020 ugereranyije na Mutarama – Gicurasi 2019) hashingiwe ku Musoro ku Nyongeragaciro (TVA) watanzwe mu Kigo cy’Igihugu cy’Imisoro n’Amahoro (RRA). Ugomba kandi kwerekana icyemezo cy’uko nta birarane by’imisoro wari ufitiye RRA mu mpera za Gashyantare 2020, ukerekana kandi ko wishyuraga neza inguzanyo iyo ari yo yose wari ufite kugeza mu mpera za Gashyantare 2020. Ibikorwa by’ubucuruzi bikeneye ingoboka, ba nyirabyo bagomba kuba bafite inyandiko zerekeye imari n’iz’imisoro ziri ku murongo mbere yo gutanga ubusabe bwabo.
Ku bijyanye n’inguzanyo, mbere na mbere zizahabwa abasa inguzanyo bujuje ibisabwa na BNR:
- Abasa inguzanyo bagaragaza ko izabafasha kuzahura igicuruzo rusange kugera nibura kuri 75% y’urwego bariho mbere y’icyorezo cya COVID-19;
- Abasa inguzanyo bagaragaza ko izabafasha kubungabunga imirimo cyangwa guhanga imishya. Mu kugaragaza ibi, ba nyiribikorwa by’ubucuruzi bagomba kugaragaza umusoro ku Bihembo n’imisanzu y’ubwiteganyirize batangira abakozi mu rwego rwo kugaragaza umubare w’abakozi bari bafite mbere y’icyorezo cya COVID-19, kugira ngo hagaragazwe umubare w’imirimo izabungwabungwa cyangwa imishya izahangwa nyuma ya COVID-19 babikesheje iyo nguzanyo;
- Abasa inguzanyo bagaragaza ko bazongera ingano y’imisoro batanga babikesheje iyo nguzanyo. Ibi bishobora guturuka ku mirimo izabungwabungwa cyangwa igicuruzo rusange kiziyongera bigatuma n’amafaranga yishyurwa imisoro yiyongera. Ibi bigaragarira ku Musoro ku Nyongeragaciro, Umusoro ku Bihembo, n’umusoro ku nyungu wakiriwe.
Niba ibikorwa by’ubucuruzi byawe byaratangiye nyuma ya Gicurasi 2019, ushobora nawe kwemererwa inguzanyo mu gihe werekanye uruhare rwawe mu guteza imbere ubukungu kandi ko COVID-19 yagize ingaruka ku bikorwa by’ubucuruzi byawe. Ugomba kandi kuba ufite inyandiko zigaragaza izo ngaruka ku gicuruzo rusange cyawe.
Ku bijyanye n’imari shingiro cyangwa umwenda ntarengwa:
Banki zizaba zifite ubushobozi bwo gutanga izi nguzanyo ku Bigo by’ubucuruzi Bito n’Ibiciriritse ku nyungu ya 8% mu gihe cy’imyaka itanu, harimo n’umwaka umwe wo kutishyura inguzanyo. Usaba inguzanyo wese uzahabwa iyi nguzanyo, azaba ayemerewe inshuro imwe gusa mu kigo kimwe.
Inguzanyo ku bikorwa by’ubucuruzi bito:
Mu mafaranga yose yagenewe urwego rw’ubukerarugendo, miliyari 3 FRW (miliyari 1 RWF yagenewe abafite ibikorwa by’ubucuruzi bito bagana Ibigo by’imari iciriritse na miliyari 2 FRW yagenewe abakiriya ba SACCO).
Abafite ibikorwa by’ubucuruzi bito bujuje ibisabwa bazahabwa inguzanyo zo kubafasha kuzahura ibikorwa byadindijwe na COVID-19. Izi nguzanyo zizatangwa binyujijwe mu Bigo by’Imari Iciriritse bifite uburyozwe buhinnye. Abasaba inguzanyo bazaba bemerewe guhabwa amafanga agera kuri miliyoni 5 FRW inshuro imwe gusa binyujijwe muri ibi Bigo by’Imari Iciriritse, hashingiwe ku isesengura ryakozwe n’Ikigo cy’Imari Iciriritse ndetse no ku bushobozi bwo kwishyura.
Ibigo bito bizahabwa inguzanyo bigomba kuba byujuje ibi bikurikira:
- Abasaba inguzanyo bagomba kuba bafite ibikorwa by’ubucuruzi byanditswe ku buryo bwemewe n’amategeko nk’ikigo cy’ubucuruzi, koperative cyangwa nk’uwikorera;
- Abasaba inguzanyo bagomba kugaragaza ingaruka za COVID-19 berekana ko bagize nibura igihombo cya 50% (Mutarama – Gicurasi 2020 ugereranyije na Mutarama – Gicurasi 2019), bifashishije Umusoro ku Nyongeragaciro batanze mu Kigo cy’Igihugu cy’Imisoro n’Amahoro (RRA) nk’urugero.
- Abasaba inguzanyo bagomba kugaragaza icyemezo cya RRA cyo kutabamo ibirarane by’umusoro kugeza mu mpera ya Gashyantare 2020 mu rwego rwo kugaragaza ko bishyuraga imisoro neza mbere y’icyorezo;
- Abafite ibikorwa by’ubucuruzi bito basaba izi nguzanyo bagomba kugaragazo ko bishyuraga neza inguzanyo iyo ari yo yose bari bafite kugeza mu mpera ya Gashyantare 2020;
- Hari ibikorwa by’ubucuruzi bito biba bitanditse mu Musoro ku Nyongeragaciro. Ba nyirabyo bashobora kwereka Ikigo cy’Imari Iciriritse bakorana izindi nyandiko mu rwego rwo kugaragaza ingaruka COVID-19 yabagizeho. Ushaka kumenya ibisabwa, wakwegera Ikigo cy’Imari Iciriritse mukorana bakaguha amakuru yose.
Ibikorwa by’ubucuruzi bito byose bizahabwa inguzanyo binyuze mu Kigega, bizayihabwa ku nyungu ya 8% ku mwaka, binahabwe n’igihe cy’amezi atatu yo kutishyura. Uhabwa iyi nguzanyo wese, ayihabwa inshuro imwe gusa kandi mu kigo kimwe gusa.
Ni gute nakorana n’Ikigega cyo Kuzahura Ubukungu?
Ushaka guhabwa iyi nguzanyo, wakwegera Ikigo cy’Imari mukorana. Ikigo cy’ubucuruzi giciriritse icyo ari cyo cyose cyangwa abandi bafite ibikorwa by’ubucuruzi bifuza gukorana n’Ikigega, bazatanga inyandiko isaba inguzanyo muri banki cyangwa Ibigo by’Imari Iciriritse bakorana nabyo, hanyuma bige dosiye yawe, bagusabe izindi nyandiko za ngombwa, banarebe niba wujuje ibisabwa kugira ngo uhabwe inguzanyo. Ushobora kubona urutonde rw’amabanki na nomero z’abakozi bazo wahamagaraho ku rubuga rwa interineti rwa SME Response Clinic.
Ushobora no kwandikira Minisiteri y’Imari n’Igenamigambi ukayigezaho ibibazo byawe ubinyujije kuri erf@minecofin.gov.rw.
Icyitonderwa: Kuba warujuje neza dosiye yawe, kuba warishyuye neza inguzanyo wigeze gufata cyangwa wishyura neza izo ufite, no kugaragaza igihombo watewe na COVID-19, bizagufasha gukorana n’Ikigega cyo Kuzahura Ubukungu binyujijwe muri banki mukorana. Ibyemezo byose bizafatwa n’amabanki ashingiye kuri dosiye ya buri muntu kugira ngo ayo mafaranga azakoreshwe neza kandi ahabwe ibikorwa by’ubucuruzi biyakwiriye koko.
Ibyifashishijwe mu gutegura iyi nyandiko:
Itangazo 3000/2020 – 04931/0010BNR [902.4]. Banki Nkuru y’u Rwanda.
Amabwiriza agenga imikorere y’Ikigega cyo Kuzahura Ubukungu . MINECOFIN. May 2020.


c: text/html

text:
Muri kamere y'abakobwa ntibapfa kwemerera abasore urukundo bitewe n'impamvu zitandukanye rimwe na rimwe bigatùma umusore yitwararika ngo atavaho abengwa.
Muri iyi nkuru reka turebere hamwe ibintu bishobora gutuma umukobwa atinda kwemerera umusore ko bakundana.
1.Kwihagararaho
Iyo umukobwa amaze kumenya ko umusore amwemera kandi ko yiteguye kumukorera icyo yashaka cyose kugira ngo amwegukane, nawe atangira kwihagararaho ubwo agatangira kwiha ibyizere kuko yamenye ko hari umusore umwitayeho, ariko ntabwo ari abakobwa bose ni bamwe na bamwe, muri kwa kwihagararaho nawe iyo yagukunze atinda kubikwereka cyangwa kubikwemerera kugira ngo abanze akunanize gusa.
2.Ntabwo bimurimo
Uru ni urundi ruhande abasore batajya bitaho cyane iyo bagiye gusaba umukobwa urukundo, ni ukuvuga ngo hari igihe ujya gusaba umukobwa urukundo'ubundi akagusubiza agira ati ntabwo nshaka gukundana nawe', bivuze ngo niyo uhatirije nawe agerageza uburyo bwose yakoresha ngo akunaniza kugeza igihe umuvuyeho, nyamara ashobora kubikora atakwanze ahubwo ari uko atakwiyumvishemo cyangwa ngo abe yiteguye kujya mu rukundo.
3.Isuzuma
Rimwe na rimwe abakobwa bakunze gukoresha ubu buryo bwo kunaniza basuzuma abasore, ibi bakaba babikora batekereza ibi 'Niba ankunda ntiyapfa kuva kwizima', aha ho cyokoza ntabwo abakobwa bose basuzuma kimwe, kuko hari abasuzuma igihe kingana n'ukwezi, abandi amezi abiri ndetse n'abandi bagasuzuma mu gihe kinga n'igice cy'umwaka, hano aba agira ngo areba imbaraga uzashyiramo mu rukundo yewe niba koko unamukunda by'ukuri, iyo urambirwa uba ufite amahirwe menshi yo kumubura.
4.Abasore benshi ntabwo banyurwa
Iyi ni iyindi mpamvu ituma abakobwa batinya guhita bemerera umusore urukundo mu buryo bworoshye, abasore bamwe na bamwe biki gihe ntabwo banyurwa no kugira umukunzi umwe gusa, kuko hariho abashimisahwa n'umunyenga w'urukundo ku mpande z'igiye zitandukanye z'abakobwa, bityo bikabaviramo kugira ingeso yo kutanyurwa n'urukundo rw'umwe, iyi ikaza ari iyindi mpamvu rero ituma abakobwa batapfa kugira umutima wo guhita biyumvamo umuhungu ku buryo bahita bamwerera urukundo mu buryo bworoshye.
Source : https://yegob.rw/bimwe-mu-bintu-bituma-abakobwa-batinda-kwemerera-urukundo-abasore/

robotstxt: allowed

filter: keep


text:
Hashingiwe ku ngengabihe y'amasomo y'umwaka w'amashuri wa 2021/2022 yatangajwe na Minisiteri y'Uburezi, hateganyijwe ko abanyeshuri bo mu mashuri y'incuke, abanza, ayisumbuye n'ay'imyuga n'ubumenyingiro yo kuva ku rwego rwa mbere (1) kugeza ku rwego rwa gatanu (5) bazatangira amasomo yabo ku wa 11 Ukwakira 2021.
Mu gihe igihe cyo gutangira kw'amashuri cyegereje, kuri iki Cyumweru tariki 3 Ukwakira 2021, NESA yagaragaje uko ingendo zo gusubira ku mashuri ku banyeshuri biga bacumbikiwe iteye ku buryo bukurikira:
Ku wa kane tariki 07 Ukwakira 2021, hazagenda abanyeshuri biga mu bigo by'amashuri biri mu Turere dukurikira:
Nyarugenge, Gasabo, Kicukiro mu Mujyi wa Kigali; Muhanga, Nyanza mu Ntara y'Amajyepfo, Musanze mu Ntara y'Amajyaruguru, Rusizi mu Ntara y'Uburengerazuba na Gasabo na Nyagatare mu Ntara y'Iburasirazuba.
Ku wa Gatanu tariki 8 Ukwakira 2021, hazagenda abanyeshuri biga mu bigo by'amashuri biri mu Turere dukurikira:
Huye, Gisagara mu Ntara y'Amajyepfo; Gakenke mu Ntara y'Amajyaruguru, Ngororero na Nyabihu mu Ntara y'Iburengerazuba na Bugesera mu Ntara y'Uburasirazuba.
Ku wa Gatandtau tariki 09 Ukwakira 2021, hazagenda abanyeshuri biga mu bigo by'amashuri biri mu Turere dukurikira:
Ruhango, Nyamagabe na Nyaruguru mu Ntara y'Amajyepfo, Gicumbi na Rulindo mu Ntara y'Amajyaruguru, Karongi na Rutsiro mu Ntara y'Uburengerazuba. Ngoma, Kirehe mu Ntara y'Iburasirazuba.
Ku Cyumweru tariki 10 Ukwakira 2021, hazagenda abanyeshuri biga mu bigo by'amashuri biri mu Turere dukurikira:
Kamonyi mu Ntara y'Amajyepfo; Burera mu Ntara y'Amajyaruguru, Rubavu na Nyamasheke mu Ntara y'Uburengerazuba, Rwamagana na Kayonza mu Ntara y'Iburasirazuba.
Muri iri tangazo, NASA isaba ababyeyi kubahiriza ingengabihe y'ingendo uko iteganyijwe, bohereza abana hakiri kare kugira ngo bagere ku ishuri butarira.
Ababyeyi basabwe guha abana babo amafaranga y'urugendo azabageza ku ishuri, ndetse n'amafaranga azabagarura mu biruhuko bisoza igihembwe cya mbere.
Abashinzwe uburezi mu Turere no mu Mirenge barasabwa gukurikirana igikorwa cyo kwakira abanyeshuri aho abagenzi bategera imodoka, no gukurikirana uko bakirwa mu bigo by'amashuri.
Mu rwego rwo kunoza neza iyi gahunda, abanyeshuri ntibafatira imodoka muri gare rusange, ahubwo bazifatira aho bateganyirijwe.
Abanyeshuri bose barasabwa gukomeza kubahiriza amabwiriza ajyanye no kwirinda icyorezo cya Covid-19 mu gihe cy'ingendo ndetse bamaze no kugera ku mashuri.
Itangazo ryashyizweho umukono n'Umuyobozi Mukuru wa NESA, Dr. Bernard Bahati, rivuga ko 'Mu rwego rwo korohereza abanyeshuri ingendo, abanyeshuri bahagurukira i Kigali n'abandi banyura i Kigali berekeza mu zindi Ntara bazafatira imodoka kuri stade ya Kigali i Nyamirambo zibajyana ku mashuri bigaho.Â
Itangazo ku ngendo z'abanyeshuri biga bacumbikirwa igihe bazaba basubira ku mashuri.
NESA yatangaje uko ingendo zo gusubira ku ishuri ku biga bacumbikirwa zizakurikirana
Source : https://inyarwanda.com/inkuru/110076/hatangajwe-gahunda-yingendo-zo-gusubira-ku-ishuri-ku-biga-bacumbikirwa-110076.html


text:
-
- Hon. Charles Muligande ni we wateguye iyi nyandiko
Mu gutegura iyi nyandiko ku “Uruhare rw'Abarinzi b'Igihango mu kubaka Ubunyarwanda” twaganiriye n'abantu batandukanye barimo Nyakubahwa Musenyeri Rucyahana Yohani, Perezida wa Komisiyo y'Ubumwe n'Ubwiyunge ishyira mu bikorwa gahunda ya “Ndi Umunyarwanda” igamije kongera kubaka Ubunyarwanda nyuma y'ibihe by'amage u Rwanda rwaciyemo; Nyakubahwa Bamporiki Eduwaridi, Umunyamabanga wa Leta muri Ministeri y'Urubyiruko kandi akaba yarayoboye Itorero ry'Igihugu rigira uruhare runini mu kwigisha Ubunyarwanda, Profeseri Petero Rwangabwoba Rwanyindo, umusaza w'imfura y'u Rwanda kandi uzi amateka menshi yarwo. Twaganiriye kandi na bamwe mu Barinzi b'Igihango tubabaza igihango barinze icyo aricyo n'uruhare ibikorwa byabo byagize kandi bikomeza kugira mu kubaka ubunyarwanda.
Abo twaganiriye twababajije icyo kuri bo Ubunyarwanda bisobanuye, bose bagiye bahuriza kukuvuga ko Ubunyarwanda ari ikirango cyangwa ikivugo rusange cy'Abanyarwanda twarazwe n'abakurambere, kiranga abanyarwanda aho bari hose, kikagaragarira mu muco w'abanyarwanda ugizwe n'indangagariro na kirazira biyobora imitekerereze, imyumvire, imyitwarire, imibanire, imivugire, inshingano biranga Abanyarwanda. Muri izo ndangagaciro harimo gukunda u Rwanda n'Abanyarwanda no kurushakira ineza ndetse no kuba witeguye kurinda, kurwanirira no guteza imbere u Rwanda n'abarutuye bose, byaba ngombwa ukaba warwitangira.
Ubunyarwanda kandi ni igitekerezo ngega igihugu cyacu cyubakiyeho, ni ingabo ikingira u Rwanda n'Abanyarwanda, ni amasezerano y'ubudakemuka n'ubudahemukirana, ni ikintu kiba muri twe kituranga nk'Abanyarwanda (the Rwandan spirit)), ku buryo ukoze ibitandukanye nacyo, bavuga bati “si uw'i Rwanda yo gatsindwa!”. Iyo uri Umuryarwanda, uba ufitanye igihango n'abandi Banyarwanda bose kitwa “Ubunyarwanda” gikwiriye kugenda kigukuriramo kigushoramo imizi, gikubiyemo ibyo byose tumaze kuvuga byerekana Ubunyarwanda icyo ari cyo.
Mu mibanire n'abandi Banyarwanda ndetse n'abantu muri rusange, Umunyarwanda ufite Ubunyarwanda muri we arangwa no kuba imfura n'inyagamugayo izira guhemuka no kugamburuzwa n'ibihe, kandi akarangwa n'ukuri, ubworoherane, kwicisha bugufi, gutega amatwi, gutabara no gutabarana.
Mu Mwiherero wa Unity Club wo muri 2020 Madamu wa Perezida wa Repubulika, Nyakubahwa Jeannette Kagame, yatanze igisobonura cyiza cy'Ubunyarwanda gikubiyemo ibyo bose abandi bavuze agira ati: “Ubunyarwanda ni isoko tuvomamo isano-muzi yacu. Ni urumuri rudususurutsa, si ikibatsi kidutwika! Ni urumuri rutumurikira, maze abarwose rukabarinda gutsikira no kuyoba, mu rugendo rwiza twiyemeje. Ni urukingo ruhora ruzamura ubudahangarwa bwacu kugira ngo tudatatira igihango cya Ndi Umunyarwanda”.
Jenoside yakorewe Abatutsi muri 1994 yajegeje kandi ishegesha umusingi u Rwanda rwubatseho ariwo “Ubunyarwanda”, cyakora nanone ntabwo yashoboye kuwusenya ngo ruhere nk'uko turi bubigarukeho, kuko hari bamwe mu Banyarwanda banze gutatira icyo gihango cy'Ubunyarwanda bafitanye n'u Rwanda n'Abanyarwanda, biyemeza kukirinda ndetse bamwe baranagipfira, banga kuba ba mpemuke ndamuke. Ijabo ry'abo Banyarwanda banze gutatira igihango cy'Ubunyarwanda mu gihe cy'amahina n'amage nk'ayo u Rwanda rwaciyemo muw'1994 niryo ryagaruriye u Rwanda n'Abanyarwanda icyizere cyo kubaho, bagiheraho bongera kubaka igihugu gifite ijambo n'icyubahiro mu ruhando mahanga kandi gihesha ishema abagikomokaho bose aho bari hose.
Kuva muri Mata kugeza muri Nyakanga 1994, mu gihe cy'iminsi 100 yonyine u Rwanda rwapfushije abana barwo barenze miliyoni. Birumvikana ko gupfusha abantu bangana batyo mu gihe cy'amezi 3 gusa, byashegeshe u Rwanda, birusigira agahinda, intimba, n'umubabaro. Iyo u Rwanda ruza gupfusha abantu bangana gutyo bishwe n'umushyitsi w'Isi (earthquarke), cyangwa iruka ry'ibirunga (volcani eruption), cyangwa imyuzure (floods) nabwo byari gusigira Abanyarwanda umubabaro n'agahinda byinshi no kurakarira Imana yemeye ko ibyo yaremye byivumbagatanya bikatwicira abantu bikanadusenyera.
Cyakora byo byari kwihanganirwa, agahinda n'umubabaro bikaba byashira vuba, abanyarwanda bakiyegeranya bakongera kwiyubaka, bakubaka n'Igihugu cyabo vuba. Ndetse n'iyo u Rwanda ruza kuba rwaratewe n'ikindi gihugu, kikaza gifite ubugome bw'indengakamere, kikatwicira abantu bagera kuri miliyoni nabyo byari kutubabaza cyane, ariko ahari byo twari gushobora kubyumva no kubyihanganira tuvuga tuti abantu baduteye si “abantu b'i Rwanda bo gatsindwa”, ni inyamaswa z'inkazi zitagira ubumuntu na bucye muri zo. Nabwo byari kutworohera kwisuganya no kongera kwiyubaka.
Icyashegeshe kigashengura imitima y'abanyarwanda ndetse n'iy'abandi bantu bagira ubumuntu muri bo, nuko abo bantu barenze miliyoni bishwe urupfu rw'agashinyaguro bikozwe n'abari abaturanyi, abanvandimwe, abo bakoranaga, abo biganaga, ababavuraga kwa muganga ndetse n'ababayoboraga mu nzego zitandukanye z'ubuzima bw'igihugu, harimo no mu matorero n'amadini. Abakoze ubwo bwicanyi bari bataye ubunyarwanda n'ubumuntu kuburyo kuribo nta Mututsi wagombaga kugirirwa imbabazi yaba igitambambuga, umwana, umusore, inkumi, umugabo, umugore, umusaza, umukecuru, yewe ndetse n'ukiri mu nda ya nyina. Yewe n'umuhutu utarashakaga kwifatanya n'abo bicanyi cyangwa washakaga guhisha abatutsi baramwicaga.
Muri uwo murava wo kurimbura abatutsi, n'Umuhutu wananirwaga kwerekana ko ari umuhutu, baramwicaga kugirango batibeshya hakagira umututsi urokoka. Ndetse n'Umunyarwanda wavukaga k'Umuhutu n'Umututsi baramwicaga bavuga ngo ntabwo ari umuhutu nyawe, keretse iyo yabaga yafashe uruhande rw'abicanyi, agafatanya nabo guhiga abatutsi. Ibi tubivugiye kugirango twibutse ko umuntu wese, yaba Umunyarwanda cyangwa Umunyamahanga, warebaga ubukana bw'ibyabaye mu Rwanda yageze aho yibaza niba koko Abanyarwanda ari abantu, bagira ubumuntu muri bo.
Hari benshi, baba Abanyarwanda cyangwa Abanyamahanga bageze aho babona ko bitazashoboka ko Abatutsi n'Abahutu bashobora kongera kubana mu gihugu kimwe, gisangiye icyerekezo kimwe, bagasubira gusangira gupfa no gukira. Ndetse bamwe nka Nyakwigendera Koloneri Kadhafi wategekaga Libya na George Moose wari Umuyobozi Wungirije muri Minisiteri w'Ububanyi n'Amahanga ya Leta Zunze Ubumwe z'Amerika, bavugiye ku mugaragaro ko babona u Rwanda rukwiriye gucibwamo kabiri hakabaho “Hutuland” izatuzwamo Abahutu na “Tutsiland” izatuzwamo Abatutsi.
Cyakora iki gitekerezo cyo guca u Rwanda mo Hutuland na Tutsiland, FPR-Inkotanyi yacyamaganiye kure kuko yo yemeraga ko icyo abana b'u Rwanda bapfana kandi basangiye aricyo “Ubunyarwanda n'u Rwanda” gikomeye cyane kandi kirusha imbaraga ibibatandukanya byose, ko n'ubwo abateguye n'abakoze Jenocide yakorewe Abatutsi biyambuye Ubumuntu n'Ubunyarwanda ndetse bakifuza gusenya Ubunyarwanda, bishoboka kongera kubwubaka, bukongera bukatubera umusingi cyangwa ibuye rikomeza imfuruka y'inzu yacu “Rwanda”, mu gihe u Rwanda rwagira abayobozi barukunda kandi bakunda Abanyarwanda bose ntavangura.
Muri iryo joro ry'umwijima w'icuraburindi abateguye Jenocide yakorewe abatutsi baroshyemo u Rwanda, habonetsemo inyenyeri nkeya zuzuyemo uwo mucyo Madamu wa Perezida, Nyakubahwa Jeannette Kagame, yavugaga ariwo “Ubunyarwanda”, zagize abo ziboneshereza muri iryo joro ndetse na n'ubu zikituboneshereza, kuko nizo zashubije Abanyarwanda Ubumuntu, Agaciro n'Icyizere cy'ejo hazaza. Izo nyenyeri zabonesheje muri uwo mwijima w'icuraburindi ni Ingabo z'Umuryango FPR-Inkotanyi zitanze zitizigama zigahagarika Jenoside yakorewe abatutsi zikagira abo zirokora.
Izo nyenyeri kandi ni Abarinzi b'Igihango, banze gutatira Igihango Abanyarwanda bafitanye aricyo Ubunyarwanda, banga guhemukira Umunyarwanda uwo ariwe wese, baba bamuzi cyangwa batamuzi, banga kwifatanya n'abamuhiga ngo bamwice ahubwo bitangira kumutabara no kumukiza n'ubwo kubikora kwari uguhara amagara yabo. Ni koko kandi benshi mu Ngabo z'Inkotanyi no mu Barinzi b'Igihango, bapfuye bariho batara abanyarwanda. Bari bafite guhitamo gutatira igihango, ntibagerageze gutabara Abatutsi bahigagwa bukware, maze bakibera ba “mpemuke ndamuke”, cyakora bo bahisemo kutagamburuzwa n'ibihe. Abo Barinzi b'Igihango n'izo Ngabo z'Inkotanyi bakoze ibyo Umwami Yuhi V Musinga yigeze kuvuga agira ati: “Aho gutatira u Rwanda cyangwa kurutanga mu maboko y'abatindi batagira umutima, uzemere urwitangireho igitambo na mbere wari kuzagenda utabihisemo. Wowe uzazima ariko u Rwanda rwo ntiruzazima kandi kutazima kwarwo niwo muzuko wawe nk'Umunyarwanda”.
Impamvu mvuga ngo izo nyenyeri zatse muri iryo joro ry'umwijima w'icuraburindi, arizo Ngabo z'Inkotanyi n'Abarinzi b'Igihango, zadushubije Ubumuntu, Agaciro n'Icyizere cyo kubaho by'ejo hazaza Jenoside yakorewe Abatutsi yari yatwambuye twese nk'abanyarwanda n'izi:
Abanyarwanda tujye dutekereza uko tuba tumeze iyo Jenoside yakorewe Abatutsi iza guhagarikwa n'abanyamahanga boherejwe n'Umuryango w'Abibumbye (UNO) cyangwa Umuryango w'Afurika Yunze Ubumwe (OAU/AU) cyangwa se ikindi gihugu cyose cyari kuba cyarafashe icyemezo cyo kuza gutabara Abanyarwanda. Ubu twari kuba tubaho dufite ikimwaro n'isoni birenze ubwenge, kuko kugeza na n'ubu twari kuba tukibaza niba koko Abanyarwanda turi abantu buntu.
N'ubwo abateguye bakanakora Jenoside yakorewe Abatutsi biyambuye Ubumuntu n'Ubunyarwanda ndetse bakagerageza no gusiga icyo cyasha Abanyarwanda benshi bashoboka, kuba na none harabonetse Abanyarwanda bishatsemo imbaraga zo kurwanya no gutsinda ayo mahano, byasubije Abanyarwanda ubumuntu. Byerekanye ko Abanyarwanda turi abantu nk'abandi bose kw'isi (nations), ko tubamo abeza n'ababi, dushobora gukora ibikorwa bibi n'ibyiza nk'andi moko yose, ko Jenoside atari urugingo karemano (genetic trait) rw'Abanyarwanda, ko yatewe n'ubuyobozi bubi kandi hari Abanyarwanda banze icyo kibi, bakakirwanya kandi baragitsinda, ubu bakaba baharanira kubaka u Rwanda rurangwa n'ubumwe, ubwiyunge, amahoro, umutekano n'iterambere ry'abarutuye bose ntavangura.
Ni mugerageze kandi gutekereza uko Abanyarwanda tuba tumeze iyo Jenoside yakorewe Abatutsi iza guhagarikwa na FPR-Inkotanyi nk'uko yabikoze cyangwa se n'ikindi gihugu cyangwa umuryango mpuzamahanga, maze tugasanga nta Munyarwanda n'umwe wigeze ugerageza gutabara no guhisha undi Munyarwanda mugenzi we, yaba umuturanyi we, umunyeshuri we, uwo basengana, uwo bakorana cyangwa se atanamuzi akamutabarira gusa ko ari Umunyarwanda cyangwa umuntu nkawe. Byari kuba ari amahano y'agahomamunwa kuko ntaho twari kuzavana imbaraga zo kongera kubana no kwizerana nk'Abanyarwanda.
Kuba rero harabayeho Abanyarwanda bitangiye gutabara no guhisha Abanyarwanda bahigwaga, bagasangira ibyabo byose kandi byarashoboraga kubaviramo gupfa nk'uko byagenze kuri bamwe, byahaye Abanyarwanda icyizere cy'uko “nt'abapfira gushira” kandi ko “ntarwamaze abatabazi”. Mu Rwanda habonetsemo abantu banze gutatira Igihango cy'Ubunyarwanda, banga kugamburuzwa n'ibihe bikomeye u Rwanda rwarimo, aho ubutegetsi bwariho bwategekaga Abahutu kwica Abatutsi, utabikora nawe ukaba wabizira, biyemeza gupfa bakora icyiza aho gukizwa no kubeshwaho no gukora ikibi no guhemuka. Abo Banyarwanda bahawe izina ryiza ry'Abarinzi b'Igihango kuko barinze Igihango duhuriyeho aricyo “Ubunyarwanda”. Badusubije agaciro ko kuba abo turibo, Abanyarwanda, bafite indangagaciro na kirazira bikwiriye kubaranga mu bihe byose byaba iby'amahoro cyangwa iby'amage. Mu by'ukuri n'Ingabo z'Inkotanyi zitangiye guhagarika Jenoside yakorewe Abatutsi n'ubwo zihagarariwe n'Umusirikare Utazwi (Unknown soldier) mu Ntwari z'u Rwanda, nazo ni Abarinzi b'Igihango, uwo Musirikare Utazwi akwiriye no kubahagarira mu Barinzi b'Igihango. Bose berekanye icyo kuba Umunyarwanda ari cyo, mu gihe bitari byoroshye kuba Umunyarwanda, ndese byasabaga kubyitangira.
Abarinzi b'Igihango ni urugero rufatika rw'Umunyarwanda nyawe urangwa n'Ubunyarwanda bugaragarira mu ndangagaciro na kirazira by'umuco nyarwanda, harimo gukunda no kurwanira ineza y'u Rwanda n'Abanyarwanda, kudahemukira u Rwanda n'Abanywaranda uko byaba bimeze kose ukaba wahitamo kwitanga ugapfa aho guhemukira u Rwanda n'Abanyarwanda, kwanga no kurwanya akarengane gakorerwa Umunyarwanda uwo ariwe wese, kurwanya Jenoside n'ingengabitekerezo yayo by'umwihariko amacaburi, kutubaha ubuzima no gutesha agaciro undi muntu, kuba inyangamugayo ukarangwa n'ubupfura bugaragarira mu gukunda no guharanira ukuri, kwicisha bugufi no korohera bagenzi bawe uretse abagizi ba nabi. Abarinzi b'Igihango bigisha mu buryo bufatika icyo kuba Umunyanrwanda aricyo kandi berekana ko bishoboka kuba Umunyarwanda urangwa n'Ubunyarwanda nk'uko abakurambere babyifuje.
Igishimishije kandi gitera ibyiringiro bizima byo kuzagira u Rwanda rwiza rurangwa n'Abanyarwanda nyakuri, batewe ishema ryo kuba Abanyarwanda, ni uko mu Barinzi b'Igihango harimo Abanyawaranda b'ingeri zose, urubyiruko, abagore, abagabo, abasaza n'abakecuru, abize n'abatize, abakene n'abakire byerekana koko ko “Ubunyarwanda” ari ikirango cyangwa ikivugo rusange gikwiriye kuranga buri Munyarwanda wese. Urugero rwiza twatanga rwerekana ko n'umwana ukiri muto yaba Umunyarwanda wuzuye Ubunyarwanda ni urw'Uwamahoro Grace wari umwana w'imyaka 11 muri 1994, wafashe uruhinja arukuye kuri nyina bari bamaze kwica kandi atabazi, araruhungana arujyana muri Zaire, arwitaho asangira narwo utwo nawe yabaga abonye kugeza aho arutahukaniye. Uwo mwana yaramureze arakura, amushyira mw'ishuri ariga arangiza amashuri yisumbuye.
Abarinzi b'Igihango babereye u Rwanda n'Abanyarwanda urugero rwiza rw'Umunyarwanda u Rwanda rwifuza uwo ariwe, babaye igisobanuro gifatika cy'Ubunyarwanda, kigaragarira buri wese kitari amagambo gusa umuntu ashobora kwibaza ko ari ikifuzo cyangwa inzozi umuntu adashobora kugeraho. Ibyo Abarinzi b'Igihango bakoze mu bihe by'amage nk'ibyo twaciyemo muri Jenoside yakorewe Abatutsi ndetse no mu buzima bukakaye kuri benshi u Rwanda rwisanzemo nyuma ya Jenoside byigishije kandi bikomeza kwigisha icyo “Ubunyarwanda” aricyo ndetse bikanubaka “Ubunyarwanda”; byigisha abana, urubyiruko ndetse n'abanyarwanda b'ingeri zose muri rusange icyo Ubunyarwanda cyangwa “Ndi Umunyarwanda” aricyo mu buryo bufatika.
Rumwe mu ngero zifatika z'uburyo Abarinzi b'Igihango bigishije ndetse bakubaka Ubunyarwanda ni Abanyeshuri b'i Nyange babigiyeho, bituma bemera gupfa aho kwihakana Ubunyarwanda, bemera gupfa nk'Abanyarwanda aho gukira nk'Abahutu bitandukanije na bagenzi babo b'Abatutsi, ubwo baterwagwa n'abacengezi muri 1997. Urundi rugero rwiza rw'uburyo Abarinzi b'Igihango bigisha kandi bakubaka Ubunyarwanda n'urw'Abarinzi b'Igihango nka Mukankaka Rosa wagizwe umupfakazi agapfusha n'abantu bo mu muryango we benshi cyane ariko akitangira kurera no gufasha abana b'abanyarwanda batagira kivurira abo aribo bose ntakubatandukanya, harimo ndetse n'abana b'abantu bafungiwe kuba baragize uruhare muri Jenoside yakorewe Abatutsi. Abera abanyarwanda urugero rwiza n'ikitegererezo cyo kubabarira no kunga ubumwe byubaka Ubunyarwanda.
Abarinzi b'Igihango bagira uruhare runini hirya no hino mu gihugu muri gahunda zitandukanye z'Igihugu zigamije kubaka Ubunyarwanda nk'iy'Ubumwe n'Ubwiyunge, iya Ndi Umunyarwanda, iy'Itorero ry'Igihugu aho batangamo ubuhamya bwabo bagamije kwimakaza indagagaciro z'urukundo, ubwitange, ubutwari no kwanga guhemuka; kwanga no gukumira ivangura iry'ariryo ryose, kwironda n'amacakubiri; kugira umutima wo gufasha n'impuhwe no kudatatira isano dusangiye cyangwa igihango cy'Ubunyarwanda byose bifatanyiriza hamwe kubaka Ubunyarwanda. Hatari hatera iki cyorezo cya COVID-19, Abarinzi b'igihango bakundaga kujya kuganiriza urubyiruko mu mashuri kuri gahunda ya Ndi Umunyarwanda bagatanga n'ubuhamya bwabo bwerekana icyo Ubunyarwanda aricyo, ko kandi kubwubaka no kuburinda bishobora no gusaba kubwitangira.
Abarinzi b'Igihango twaganiriye bavuga ko icyabateye gukora ibikorwa by'ubumuntu n'ubutwari aruko ababyeyi babo babareze babakangurira gukunda u Rwanda n'Abanyarwanda bose batavanguye, kudahemuka no kugira umutima w'impuhwe, kugira ubutwari no kutagamburuzwa n'ibikomeye bazahura nabyo mu buzima ngo babe bahemuka, ariko cyane cyane benshi bavuze ko babitewe no kwemera no kubaha Imana, bumva ko hejuru yo gusangira Ubunyarwanda n'abo batabaye cyangwa se bagerageje kugirira umumaro muri Jenoside yakorewe Abatutsi cyangwa se nyuma yayo, bumvaga ari n'abavandimwe kuko bose ari abana b'Imana. Hafi ya bose bavuga ko bumva ari Imana yabibashoboje kandi ariyo ikomeza kubashoboza no mubyo bakora bigamije kubaka Ubunyarwanda.
Ntabwo byoroshye gushyira imibare aho tugeze mu rugendo rwo kongera kubaka Ubunyarwanda nyuma y'aho abateguye bakanashyira mu bikorwa Jenoside yakorewe Abatutsi babusigiye aharindimuka, ariko iyo urebye aho igipimo by'ubumwe n'ubwiyunge kigeze, ukareba uko Abanyarwanda babanye kandi bafatanyiriza hamwe ibikorwa byo kwiteza imbere, uko Abanyarwanda basigaye bafite ishema ryo kuba Abanyarwanda ndetse n'agaciro biha kandi n'ako amahanga abaha, ukareba ubushake n'ubutwari Abanyarwanda bafite byo kurwanira igihugu cyabo no kukitangira, birerekana ko tumaze gutera intambwe ishimishije mu kongera kubaka Ubunyarwanda, abakurambere bahanze u Rwanda baturaze.
Nk'uko Nyakubahwa Perezida wa Repubulika yabivuze ku wa 04 Nyakanga 2014 ubwo twizihizaga ku nshuro ya 20 Kwibohora kw'Abanyarwanda, kubaka Ubunyarwanda twabishobojwe n'uko Abanyarwanda twahisemo ibintu bitatu bikomeye: i) Kubaka Ubumwe bw'Abanyarwanda ubwo ibyari bimaze kuba ndetse n'amajwi menshi hirya no hino kw'isi yatubwiraga ko bidashoboka; ii) Kugira imiyoborere myiza iha agaciro buri Umunyarwanda wese ariko kandi akabazwa ibyo ashinzwe; no iii) Kwigirira icyizere gikomeye n'indoto ndende z'aho u Rwanda n'Abanyarwanda bakwiye kugera mu kwiteza imbere.
Ntawashidikanya ku rukundo, ubwitange n'ibikorwa byiza by'Abarinzi b'Igihango n'Ingabo z'Inkotanyi byabaye urugero rwiza n'urufatiro rukomeye mu kubaka Ubunyarwanda no kudushoboza gushyira mu bikorwa ayo mahitamo atatu akomeye yayoboye u Rwanda muri iyi myaka 27 ya nyuma ya Jenoside yakorewe Abatutsi.
source : https://ift.tt/2YJvfHw


text:
Umukecuru Mukamusoni Dativa bakunze kwita Nshuti yahishuye impamvu ikomeye ituma ahora yitabira ibitaramo birimo umuhanzi Eli Max Kagoma k’Imana mu rwego rwo kumushyigikira.
Uyu mukecuru avugana n’ikinyamakuru cy’Isezerano.com yagitangarije mbere na mbere isano ikomeye afitanye n’uyu muhanzi w’indirimbo zahimbiwe Imana zo mu njyana ya Hip hope.
Yagize ati :”Eli Max ni umwana wanjye,namubonye ari umwana muto ufite nk’umwaka umwe n’igice,mukura imbere ya Faisal ku muhanda,ndamuterura,nuko ntanga amatangazo kuri radiyo ababyeyi be barabura,nuko ndamurera,mushyira mu ishuri none ubu yarangije kwiga”.
Mukamusoni yakomeje anavuga ko ikimutera kuza mu bitaramo arimo aba yaje mu rwego rwo kumushyigikira kubera ibikorwa bye by’ubuhanzi kandi yishimira cyane.
Ati :” Kuza mu bitaramo arimo mba naje kumushyigikira kubera ibikorwa bye byiza by’ubuhanzi,gusa nanishimira ko namureze mutoza gusenga none akaba akunda gusenga cyane”.
Umukecuru Mukamusoni Dative bakunze kwita Nshuti asengera mu itorero ry’ADEPR Kacyiru ,umudugudu wa Meridiye.Ni mugihe umuhanzi yareze Eli Max asengera mu itorero ry’ababatisita rya Kacyiru.


text:
GICUMBI: Abashakanye bahisemo uburyo bwo gukemurira amakimbirane mu biganiro
Nk’uko twabitangarijwe n’umusaza Baryamwisaki w’imyaka 69 utuye mu Murenge wa Kaniga mu Kagari ka Kinihira, avuga ko guharika ari kimwe mu gihano cyahabwaga umugore wananiranye, ariko ngo akagihabwa ari uko ibindi byose byananiranye nko kumwihanangiriza, kumujyana mu muryango no kumucishaho akanyafu. Ngo ariko ab’ubu usigaye uvuga umugore, aho kugira ngo muganire ku byo mutumvikanaho, akiruka akujyana kuri Police. Yagize ati: “Kuba kera umugabo yaraharikaga, ni ukubera ko umugore we yabaga yamunaniye byananiranye nk’uko ubu bahabwa gatanya. Ariko ibyo byose byaberaga mu muryango. Ariko ubu, usigaye umuvuga akaba yakujyanye kuri Police bakagukubita, barangiza bakanagutegeka kumusaba imbabazi.”
Bigirimana Gaudence ni umubyeyi w’imyaka 49 y’amavuko, amaze imyaka 25 yubatse. Yashatse mu Rukiga uwo muco wu gukubita abagore no guharika ugihari. Yavuze ko n’ubwo ibyo byabagaho, ntacyo byakemuraga mu muryango ko ahubwo byatezaga ibibazo n’ubwo n’ubu hari aho bikiri. Yongeyeho ko akenshi amakimbirane hagati y’abashakanye muri ako gace k’iwabo aturuka ku gusigana hagati yabo. Ibyo bikagira ingaruka cyane ku bana n’umugore. Yagize ati: “Nge iyo ndebye nsanga amakimbirane y’abashakanye b’ino aturuka akenshi mu gusigana kwabo. Kuko burya iyo umugabo atakubwiza ukuri ngo akubwire umushahara we ahembwa cyangwa ngo akubwire igiciro yagurishije itungo yajyanye ku isoko, ahubwo agahora akubaza umushahara wawe, biba ari ikibazo. Icyo gihe iyo wanze kumuha ku mushahara muto ukorera, araguhima ntiyongere kugira ayo we azana mu rugo. Iyo bigenze bityo rero nibwo umugore aremererwa n’inshingano zose zo mu rugo. Iyo byageze kuri urwo rwego birangira barwanye. Icyo gihe rero umugore ntashobora kwiyitaho, ahubwo atangira kurwana n’uko abana be babaho.“
Akomeza agira inama abagore n’abakobwa bagiye kurushinga, ababwira ko kurwana bivamo no kwicana atari byiza, ko ibyiza ari ukuganira n’uwo mwashakanye mukamenya aho mwerekeza urugo rwanyu. Yagiriye inama abakobwa bitegura kurushinga ko mu rushako ikiza gisumba ibindi kinarinda amakimbirane yose ari uguca bugufi, ugatwara umugabo wawe neza, ukamenya igihe nyacyo cyo kuganira ku bibazo mufitanye. Umugabo yatera hejuru ukihangana ugacisha make ugaharanira kurera abana n’iterambere ry’urugo rwawe mu mahoro.
Ntibikwiye ko umugore abaho yihangana hakwiye kuba ikiganiro mu bashakanye
N’ubwo uyu mukecuru ashyigikiye kwihangana kw’umugore mu rwego rwo gutanga amahoro mu rugo rwe, Mushimiyimana Wilton, umugabo w’igikwerere we atangaza ko ibyo bihano byahabwaga umugore n’uburemere bwo guhora yihanganye bitagira icyo byamara kurusha kuganira n’uwo mwashakanye mukareba uburyo mukemura ibibazo bibari hagati. Yagize ati: “Gukubita umugore ni igikorwa kigira ingaruka zikomeye mu mibanire y’abashakanye. Iyo umukubise ni bwo atangira kukwishisha no kutakwibonamo agatangira kukureba ukundi, ari nabyo bitangira gushyiraho imipaka imubuza kukwiyumvamo no kuba yagira ikiganiro agirana nawe kandi ari we mwagakwiye gufatanya guteza imbere urugo. Ikindi ni uko ari umurage mubi uba uha abana bawe, kuko nawe nagera iwe ari ko azafata umugore we.” Wilton yasoje avuga ko guharika na byo bidakemura ibibazo ko ahubwo birushaho kubyongera. Kuko guharika witwaje ko umugore yakunaniye ari imibare ituzuye, kuko niba umugore umwe yakunaniye utazashobora babiri.
Kesime Annoncée ni umubyeyi ufite imyaka 39 amaze imyaka 8 yubatse, we avuga ko mu muco w’urukiga wateganyaga ko iyo abashakanye bananirwaga kumvikana ikibazo cyabo cyajyanwaga mu muryango bakabafasha kugikemura, ngo ni yo mpamvu abagore bo mu Murenge wa Kaniga bahisemo kujya bajyana ibibazo byabo mu muryango no mu tugoroba tw’ababyeyi. Yagize ati: “Iyo ubona ikibazo hagati yanyu kitari bukemuke hagati yanyu, ino twiyemeje kujya tubishyira mu muryango no mu tugoroba tw’ababyeyi, kugira ngo amakimbirane agabanuke.” Nawe yagiriye inama abakobwa bagiye kurushinga, abasaba kutabeshya abagabo babo, ahubwo bakajya bababwiza ukuri kugira ngo n’abagabo babo babizere. Abasaba kujya birinda gushyamirana n’abagabo babo, ko ahubwo bajya babacishiriza make mu rwego rwo guharanira amahoro.
Iyo umugabo ahanwe azira gukubita umugore we, agaruka kumusabira imbabazi ngo bamurekure
Mu kiganiro URUNGANO Magazine yagiranye na Bwana Nteziryayo Anastase, Umuyobozi Wungirije w’Akarere ka Gicumbi ushinzwe Ubukungu n’Iterambere yatangaje ko kuba hariho amategeko ahana ubuharike n’ihohoterwa mu miryango bitabuza ko biba mu miryango. Hari n’ubwo uhana umugabo wakoze icyo cyaha cyo guhohotera umugore we, noneho umugore akaba ari we akagaruka kumusabira imbabazi avuga ko atashobora inshingano z’urugo ari wenyine. Ngo biba byiza kwigisha no gukangurira abaturage kureka uwo muco wo gukubita abagore n’ubuharike aho kwihutira kubahana. Yatangaje ko kugeza ubu mu Karere ka Gicumbi habarirwamo ingo zigera ku 182 zibanye mu makimbirane.
Umushinga w’itegeko riteganya ibyaha n’ibihano mu Rwanda wemejwe n’abadepite mu mwaka wa 2017 ntugaragaramo icyaha cy’ubushoreke. Ariko Igitabo cy’amategeko ahana ibyaha cyakoreshwaga harimo ingingo iteganya ko umuntu wese uhamwe n’icyaha cy’ubushoreke, ahanishwa igifungo kuva ku mezi atandatu kugeza ku myaka ibiri n’ihazabu y’amafaranga y’u Rwanda kuva ku bihumbi 100 kugeza ku bihumbi 200.
Kuba rero ingo 182 ari zo zikirangwamo amakimbirane mu Karere kose ka Gicumbi kandi mu muco wa bamwe mu bahatuye harabagamo gukubita abagore, biratanga ikizere ko mu minsi iri imbere uwo muco ushobora gucika burundu, umugore n’umugabo bakabana mu mhoro.
KAMBALE Patrick
- Log in to post comments


text:
Dr.Ngirente yasabye EAR gukomeza ubufatanye mu mibereho myiza
Yanditswe na SEZIBERA ANSELME
Minisitiri w’Intebe Dr. Ngirente Edouard yasabye Itorero ry’Abangilikani EAR, gukomeza kugirana ubufatanye na Leta mu bikorwa bitandukanye bigamije imibereho myiza y’abayoboke n’Abanyarwanda muri rusange.
Minisitiri w’Intebe Dr Ngirente yabigarutseho ejo hashize tariki 10 Kamena 2018 ubwo yari yitabiriye umuhango wo kwimika Musenyeri Dr Mbanda Laurent wahawe inkoni y’ubushumba yo kuyobora Itorero ry’Abangilikani mu Rwanda asimbuye Musenyeri Dr Rwaje Onesphore wahawe ikiruhuko k’izabukuru.
Dr Ngirente atangaza ko Leta y’u Rwanda yifuza gukomeza gufatanya n’amadini n’amatorero gushyira mu bikorwa gahunda za Leta zigamije guteza imbere imibereho y’Abanyarwanda. Agira ati “Ubukirisitu bwiza bufasha imibereho myiza y’abaturage ndetse Umukirisitu mwiza akaba afite imibereho myiza”.
Yashimye uruhare amatorero n’amadini agira mu iterambere ry’igihugu, by’umwihariko Itorero ry’Abangilikani mu Rwanda ku bikorwa byiza rikora biteza imbere imibereho myiza y’abaturage cyane cyane biciye mu nyigisho n’amahugurwa ritanga, mu buvuzi nk’ibitaro by’uturere, mu bigo nderabuzima ndetse binaciye mu burezi burimo amashuri y’inshuke kugera kuri za kaminuza.
Dr Ngirente yijeje ubufatanye umushumba wimitswe Musenyeri Dr Mbanda Laurent kugira ngo azabashe kurangiza neza inshingano yahawe kuko zihuye kandi ziganisha ku mibereho y’Abanyarwanda bose.
Yahamagariye amatorero n’amadini kwigisha abayoboke bayo kwitabira gahunda za Leta zitandukanye nko gutura neza kandi heza, gushyira abana mu ishuri, kugira ubwishingizi bwo kwivuza, kurangwa n’isuku, gufata neza ibikorwaremezo Leta yashyizemo amafaranga ndetse n’ibyo amadini n’amatorero yagiye akora.
Ayasaba gufatanya na Leta mu gushyira mu bikorwa gahunda yayo y’iterambere ryihuse ry’imyaka 7, igamije kwihutisha iterambere rirambye kandi rigera kuri bose, rishingiye ku bufatanye bw’inzego zinyuranye iza Leta, abikorera, imiryango itari iya Leta, sosiyete sivile, amadini n’amatorero hamwe n’abaturage ubwabo.
Minisitiri w’Intebe akaba yifuriza Musenyeri Mbanda kuzagira imirimo myiza, anashimira Musenyeri Dr Onesphore Rwaje ucyuye igihe kuko yabashije kuzuza neza inshingano ze ku buryo bw’intangarugero.
Umwepisikopi Mukuru wa EAR mu Rwanda wahawe ikiruhuko k’izabukuru Musenyeri Dr Rwaje Onesphore yashimye Imana yamufashije kuyikorera mu myaka 33 yamaze akora umurimo w’ubupasitori, imyaka 26 ari umwepisikopi n’imyaka 7 ari umwepisikopi mukuru w’Itorero Angilikani mu Rwanda n’uwa Diyoseze ya Gasabo.
Nyuma y’urugamba rutoroshye rwo kuzahura Itorero nyuma ya Jenoside yakorewe Abatutsi, yashimye abo asize mu mirimo uburyo bamufashije gusohoza imirimo, asezeranya umusimbuye kuzamusengera hamwe na bo bafatanyije kugira ngo bakomeze kuzamura Itorero no kubaka Abanyarwanda.
Umwepisikopi mushya w’Itorero ry’Abangilikani mu Rwanda akaba n’umushumba wa Diyoseze ya Gasabo Musenyeri Dr Mbanda Laurent, yashimye impano yahawe na bagenzi be yo kuyobora EAR ashimangira kusa ikivi cy’uwo asimbuye yari agezeho.
Yijeje kurangiza imishinga yari yaratangiye n’indi igomba gutangizwa yari yaratekerejwe irimo kubaka amashuri y’inshuke aho EAR ikorera hose ndetse no kubaka Kaminuza ya EAR, ibitaro, kwigisha ivugabutumwa abakirisitu ndetse no gushyiraho ikoranabuhanga mu gucunga neza umutungo w’itorero kugira ngo ubungabungwe neza.
Avuga ko azaharanira ko abakirisitu bazigishwa kwivana mu bukene bigishwa imishinga ibyara inyungu, gukurikirana abana n’urubyiruko ndetse no gushishikariza itorero kwigira no kwitunga.
Musenyeri Dr Mbanda abaye umwepisikopi wa 4 ku buyobozi bukuru bw’Itorero ry’Abangilikani ndetse n’uwa 2 ku buyobozi bwa Diyoseze ya Gasabo.


text:
Kamonyi/Runda: Umuyobozi w’ikigo cy’ishuri na Mwarimu bari bakocoranye batabarwa n’abari hafi
Mu kigo cy’urwunge rw’amashuri-GS Muganza kiri mu murenge wa Runda, Akarere ka Kamonyi, ntibyoroshye kumenya nyirabayazana w’intambara yavutse hagati y’umuyobozi w’ikigo na mwarimu. Umuyobozi ati “mwarimu yasohotse mu biro yiruka akururiraho urugi ararukomeza nanjye ngakurura nkingura”, mwarimu ati “hari icyo nahungaga”. Nyirabayazana ni inde?, Ubuyobozi bw’Uburezi mu Karere buvuga ko ntacyo bwakora ku kibazo cyahise gishyikirizwa ubugenzacyaha-RIB.
Bayisenge Martin, umuyobozi w’ikigo cy’ishuri yabwiye intyoza.com ko ibi byabaye mu cyumweru gishize, aho yahamagaye umwarimu ngo amwitabe kuko yari amaze iminsi asiba cyane, ko ndetse amuhamagara yasanze yatashye mu ma saa cyenda n’igice we na bagenzi be isaha zitaragera.
Mwarimu akigaruka mu biro, yaherejwe ibarwa imusaba ibisobanuro, aricara asoma ibirimo, abirangije ngo ahita akunjakunja urwo rwandiko ati“ nkakwica”. Umuyobozi w’ikigo akomeza ati“ Aba arampagurukanye ajya kuntera amakofe, nanjye ndahaguruka nigizayo intebe mbona akomeje ansatira ariko ikofe ndarikwepa nsubira inyuma nkingura akabati, ndebamo mbona nta kintu kirimo, ateye indi ntambwe ansanga ndunama nkugiye gufata ikintu mu kabati ahita asohoka”.
Uyu muyobozi, avuga ko ubwo mwarimu yasohokaga yagiye avuza induru, avuga ngo apfushe“ Se” “aho kumutabara tumubarire amazeru tumwandikire, tumuhe domande?”. Avuga ko mwarimu akigera hanze yahise asubira inyuma, akubitaho urugi, aho uyu muyobozi nawe ngo yatekereje ko imfunguzo zaba ziri inyuma akaba agiye kumukingirana, niko kujya kurugi uri inyuma agakurura akinga, uri imbere nawe agakurura afungura, ariko ngo abarimu n’abandi nibo baje baratabara.
Mwarimu Dushimiyimana Adreas ufitanye ikibazo n’umuyobozi, abibona nko kubangamirwa no kumugendaho kandi ngo binamaze igihe. Nyamara ku rundi ruhande ngo hari isano bafitanye yakabaye ibafasha gukorana neza aho guhigana ubutwari. Avuga ko yasohotse ahunga ikintu cy’icyuma umuyobozi yari agiye kumukubita nubwo we abihakana.
Dushimiyimana, avuga ko atazi impamvu ituma umuyobozi we amugendaho. Avuga ko ari umwarimu wigisha neza abana ndetse bagatsinda neza kurusha n’abandi. Ubwo umuyobozi yamuhamagaraga ngo yari atashye kuko akora ataha Kigali kandi kubona imodoka bikaba biba bigoye ku mugoroba.
Avuga ko ageze mu biro by’umuyobozi, mu gihe yakekaga ko wenda ari ikindi amuhamagariye cyo kumufasha ngo yakirijwe urwandiko rumusaba ibisobanuro by’iminsi 20 yasibye mu minsi 40. Avuga ko gusabwa kwisobanura bitari bibaye ubwa mbere ngo kuko asanzwe akunda kumwandikira akamusubiza nta kibazo kibaye.
Kimwe mu byazamuye uburakari bwa mwarimu bikaba imbarutso y’ubu bushyamirane n’imirwano yahoshejwe n’abatabaye ni ukuba muri uru rwandiko yasabwaga gusubiza yisobanura, umuyobozi we yarashyizemo n’iminsi azi neza ko yari mu rupfu rwa“ Se” kandi azi neza ko ngo yanohereje abamutabaye.
Agira ati“ Harimo ukuntu nyine yanditse ashyiramo n’iminsi nashyinguye Papa kandi yaranohereje n’abantu bamperekeza, ayishyiramo yose ko nasibye, agahinda karanyica cyane rwose, mvugishije ukuri emotions (amarangamutima) zaranyishe ndavuga nti koko ibi bintu uba ukoze ni ibiki, kwandika ugashyiramo n’iminsi nashyinguye Papa? Mbese nahise numva nanjye agahinda kanyishe, gufata domande birananira ndayimusubiza. Nayimusubije nyine nanjye bigaragara ko narakaye”.
Muri uku guterana amagambo, umuyobozi ngo yagiye mukabati akuramo ikintu cy’icyuma agiye kukimukubita ngo ahita asimbuka afata urugi arukubitaho akigera hanze. Mu kurufata akarukomeza ngo yatekerezaga ko narurekura akiruka ashobora gusohoka akamukubita cya cyuma mu mutwe, bityo arwana n’urugi afunga undi nawe afungura, bakizwa n’abatabaye bari hafi aho.
Avuga ko mu bihe byashize uyu muyobozi yigeze kumusabira ko bamwirukana, ko ndetse mu manota y’imihigo amaze kumuha inshuro ebyiri atamukwiye, aho rimwe ari muri 50, ubundi muri mirongo itandatu. Ibi byose kimwe ngo no guhora amushakaho impamvu adashakisha kubandi ngo abona bifite ikindi bihishe cyo kumwirukanisha mukazi, nyamara ngo uyu muyobozi ubundi yamubyariye abana mu butisimu, ibintu avuga ko byakabaye bibagira abavandimwe bahuza.
Amakuru agera ku intyoza.com ni ayuko ibibazo by’uyu muyobozi ndetse na mwarimu ubuyobozi bushinzwe uburezi mu karere ka Kamonyi bumaze igihe buzi ariko ntacyo bwigeze bubikoraho, haba mu kubagira inama cyangwa se gushaka uko babatandukanya mu gihe amakimbirane yabo agira ingaruka ku burezi no kubaka inzangano mu bakabereye abandi urugero.
Umuyobozi w’iki kigo, yemereye intyoza.com ko ibi bikiba yahise yihutira gutanga ikirego mu bugenzacyaha-RIB. Abajijwe niba byari ngombwa kuhihutira kandi bafite ubuyobozi bukuriye uburezi haba ku rwego rw’umurenge n’Akarere yanze kugira icyo abivugaho, kimwe n’amasano bafitanye yakabaye abafasha kunga ubumwe no kurerera Igihugu kurusha kuba mu makimbirane yo guhigana ubutwari. Ubuyobozi bw’uburezi mu karere nabwo buvuga ko ikibazo bwakimenye, ariko ko ntacyo bwakora ku byamaze kugezwa muri RIB.
Munyaneza Theogene / intyoza.com


text:
Umusaza ukomoka muri Kenya, w’imyaka 70 asigaye aba mu buvumo nyuma y’aho umuryango we wirukanwe ku gahato mu isambu yabo yari ahitwa Kaboywo i Saboti, aho bari batuye.
Kasireen Tumwa n’umuryango we birukanwe mu isambu yabo ihita ihindurwa ishyamba byatumye uyu musaza ajya kwibera mu Buvumo.
Umuryango we wimukiye i Roromwet muri Mt Elgon ariko nyuma yo kumara igihe gito, bongeye kwirukanwa hamwe n’indi miryango 18 muri 1987 na leta.
Tumwa yari yarashatse kandi yari atangiye gushinga urugo igihe uku kwirukanwa kwabaga. Umugore we yaramutaye kubera ko ikibazo cyo kwirukanwa ku butaka bwe cyamuremereye.
Yahise yimuka abona ubuvumo muri Mt Elgon yiyubakira inzu, yitaruye isi yose n’umuryango we.
Umuryango we uvuga ko wamushakishije ariko ntibamubona. Hashize imyaka myinshi abantu babaga hafi yubwo buvumo babona uyu mugabo agenda akagaruka buri munsi ariko ntibamenye aho atuye.
Abaturage bavuga ko uyu mugabo rimwe na rimwe yabasabaga ibiryo ndetse ngo amagambo yamuvugwagaho yageze ku muryango we
Umuryango we ukimara kumenya aho aherereye wagerageje kumwegera umusaba kugaruka mu rugo ariko yarabyanze. Bagerageje kumwinginga cyane ariko umusaza yanze gusubira mu rugo
Mubyara we, Francis Sakong yagize ati: "Twamenye gusa ko ari muzima nyuma y’imyaka itandatu. Twabonye amakuru tuyakuye ku bantu babaga hafi yubwo buvumo. Mu mizo ya mbere, twumvaga ari ibinyoma ariko twagombaga kubikurikirana.”
Abavandimwe be bavuga ko arakara cyane akanga no kuvuga iyo bamwegereye bakamubwira ibyo gutaha.
Nk’uko mubyara wa Tumwa abitangaza, nyuma guverinoma yahaye hegitari zirindwi buri muryango wirukanwe muri gahunda ya Reina Settlement Scheme ariko Tumwa yarabuze kubera ko yabaga mu buvumo.
Tumwa yanze gusubira mu rugo ahubwo amenyesha umuryango we ko bagomba kuzamushyingura hafi y’ubu buvumo ubwo azaba yapfuye.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
1. Uko ungana kose ntukumve ko ukiri muto kuburyo utakora ikintu runaka gifite umumaro, burya mu buto niho imbaraga n’imitekerereze by’uzaba umuntu bikora neza kandi uzaba umusare abyiruka yoga amazi magari!
2. Ni byiza kugira icyizere n’ibyiringiro ariko icyo utarabona ntukakibare! Jya ushyiramo ingufu ugishake nk’utagifite, wizere neza icyo washyikiriye kandi nabwo uharanire kukigumana no kugisigasira!
3. Niba wikunda kandi wifuza guhora utuje, jya ubabarira kuko kubabarira bitanga umutuzo nko kubabarirwa ndetse kubabarira bitanga umugisha kurusha kubabarirwa, ariko kandi kubabarira si uguhanagura amakosa wakorewe no kuyirengagiza, ahubwo ni ukayazirikana ariko ukayihanganira ukanayakira.
4. Kuba ikintu gikomeye kugikora ntibivuga ko kidashoboka kandi umugisha wera ku giti cy’umuruho! Kora cyane wicika intege ibikugora nibyo bizeraho imbuto ziryoshye
5. Mu byo ukora mu buzima bwawe bwa buri munsi gerageza kumva inama za buri wese ariko umenye gusesengura no kwifatira ibyemezo burya nicyo kiranga umuntu ufite icyerekezo! Igira ku bandi; abakora ibyiza ubigane ariko n’abakora amafuti akubere urugero rw’ibyo ukwiye kugendera kure
6. Menya ko igihe ari umutungo wawe ukomeye, wige kugikoresha neza no kukibyaza umusaruro kuko iyo utabihaye agaciro nibyo bizana kwicuza! Uzumve nk’iyo umuntu akubwiye ngo wikwitera igihe… Ntacyo wumvamo se? Bavuga ko igihe ari amafaranga ariko njye mbona hari ubwo kiruta n’amafaranga kuko hari ubwo igihe kiguhesha amafaranga ariko amafaranga ntiyabasha kuguhesha igihe wataye.
7. Nubona umuntu aje akagira ibyo akubwira ku bandi, ntugashidikanye jya uhita umenya ko ubwo nawe hari ibyo akuvuga kuri bo. Jya buri gihe witondera amabwire kandi ugire amakenga mu byo ukora byose nibyo bizagufasha kwifata uko bikwiye mu buzima bwawe bwa buri munsi.
8. Nk’uko umufundi atakwemera gucura igifungo kitagira imfunguzo, ni nako Imana nayo itakwemera ko habaho ikibazo kidafite igisubizo. Ikibazo kiza gikomeye ariko kandi n’igisubizo nutuza uzabona icya nyacyo mu gihe cya nyacyo. Ntugahutireho kandi ntukihebe Imana isubiza igihe cyageze.
9. Niba ufite intego runaka wihaye ukabona kuyigeraho bikugora, ibizakubera byiza ni uguhanyanyaza ntucike intege kuko n’ubwo gutegereza igihe kinini bibabaza, nta kibabaza nko kuba wazicuza impamvu utategereje wihanganye.
10. Kuko nta na rimwe uzigera unyura rubanda, ntugakore amafuti ugirango ubashimishe ahubwo uzemere ukore ibizima utitaye ku buryo byabababaza kuko n’ubundi burya ukuri kuraryana ariko kandi ntiwakwibagirwa ko kunakiza ndetse guca mu ziko ntigushye.
ICYO UKUNZE KURUSHA IBINDI NI ICYA KANGAHE?
NTUGENDE UDAKOZE LIKE CG SHARE NIBA IYI MESSAGE UYIKUNZE 🙏🙏🙏


text:
Bahuriye i Brighton bavuga amahoro, ,bamagana akarengane
Dore uko isoma rya mbere (2 Sam 12, 7-10.13) rivuga ingaruka z’icyaha cy’umukuru w’igihugu :
« Dawudi amaze gucumura, Umuhanuzi Natani aramubwira ati “Uhoraho, Imana ya Israheli avuze atya ‘Ni jye wakwisigiye amavuta ngo ube umwami wa Israheli, kandi nkurokora ikiganza cya Sawuli. Naguhaye inzu ya shobuja, nshyira mu maboko yawe abagore ba shobuja, naguhaye kandi inzu ya Israheli n’iya Yuda ; niba ibyo bidahagije nzongeraho n’ibindi. Ni iki cyatumye usuzugura ijambo ry’Uhoraho, ugakora ibitamushimisha ? Wicishije inkota Uriya w’Umuhiti, ufata umugore we umugira uwawe, naho we umwicisha inkota y’Abahamoni. Ubu rero inkota ntizava mu nzu yawe, kubera ko wansuzuguye kandi ugacyura muka Uriya w’Umuhiti, ukamugira umugore wawe’.” Dawudi abwira Natani ati “Ni koko nacumuye kuri Uhoraho.” Natani abwira Dawudi ati “Uhoraho yaguhanaguyeho icyaha cyawe, nta bwo uri bupfe.”
Mu by’ukuri icyaha cy’umwami Dawudi si ikindi ni uko YARENGANYIJE umukene : yamutwariye umugore arangije aranamwicisha ! Nyamara abagore sibo yari abuze, ngo yari afite abagera ku gihumbi kandi n’iyo akenera n’ibihumbi icumi yari kubagira : rubanda irashobora ra ! Hari abemeza ko gutunga n’umwe bitoroshye !!!! Nk’umwami , Dawudi yari afite inshingano yo kurengera Uriya no kumurindira ubuzima amucungira umutekano , nyamara ni we wasubiye inyuma umugirira nabi bigeze hariya. Bene ako karengana Imana ntijya ikihanganira. Ingaruka z’iki cyaha zabaye izihe ?
Habayeho ingaruka ku muryango bwite wa Dawudi habaho n’ingaruka zikomeye mu gihugu :
Umwana wa mbere wavutse mu busambanyi bwa Dawudi n’umugore wa Uriya yarapfuye, uwa kabiri ariwe Salomoni agirwa umwami mu buryo budasobanutse bwateye benese ishyari rikomeye, abahungu be batangira kwivumbura, Abusalomo agaba igitero ashaka kwica se, imidugararo iratutumba ku buryo igihe Salomoni apfuye(-931) igihugu cyahise gicikamo kabiri burundu cyibyaramo ibihugu bibiri aribyo Yuda (kapitali ikaba Yeruzalemu) na Isiraheri (Kapitali iba Samariya).
Mu Rwanda byifashe bite ?
Ibyaha bijyanye n’akarengane gakorerwa abakene bishobora gushinjwa Paul Kagame ntibigira ingano ! Nta gushindikanya , ubwicanyi , gufungwa, kwamburwa imitungo yabo….bikorerwa abaturage bizagira ingaruka ku muryango we ndetse no ku gihugu cyose ! Aho azi ko nawe abwirwa iri jambo rikakaye ngo » Ubu rero inkota ntizava mu nzu yawe » ? Ni ukuvuga inkota itsemba abe, imfu zikurikiranye kandi mu gihe gito !
Umubyeyi wabyaye ntiyakagombye kugirira nabi abana ba mugenzi we : kubambura pasiporo, kubirukana mu ishuri, kubafunga, kubica, kubatorongeza… ! Ariko buriya Paul Kagame ajya yicara agatekereza ku maherezo ya ba Cyomoro ? Iyo yitegereje abana ba Kayibanda, agashwiragiza aba Habyarimana, agatesha umutwe aba Nyamawasa na Karegeya…. We atekereza ko abe bakoze mu ki ? Nzaba mbarirwa !
Ibyaha by’umukuru w’igihugu ntibihinduka umuvumo ku muryango we gusa, ahubwo biteza n’umwiryane ukomeye muri rubanda , bigashyira igihugu mu kaga, keretse iyo bikosowe amazi atararenga inkombe !
Umuti uriho ikibazo ni ukwemera kuwunywa !
Umwami Dawudi amaze kubwirwa icyaha cye no kumenyeshwa igihano gikakaye kizakurikiraho yashuhuje umutima, yiyambura icyubahiro cy’amanjwe kidashobora kurokora nyiracyo maze atakambira Imana agira ati : “Ni koko nacumuye kuri Uhoraho.” Kubera uko kubangukira kwemera icyaha no kucyicuza umwami Dawudi yahise abwirwa ijambo rimuhurmuriza : « Uhoraho yaguhanaguyeho icyaha cyawe, nta bwo uri bupfe.”
Iyaba Umukuru w’igihugu cy’u Rwanda nawe yashoboraga kwemera ibyaha bye, akabyicuza, nta kabuza yarokora umuryango we kandi uyu mwiryane uri gututumba mu bana b’u Rwanda wahagarara, abantu bagahura bakaganira bavuga amahoro n’icyateza u Rwanda imbere aho guhora muri MUNYANGIRE gusa !
Dusabire Perezida Paul Kagame, kugira ngo Roho w’imana amugenderere , amufashe kumva ko ibikorwa bye , ibyiza kimwe n’ibibi bigira ingaruka nziza cyangwa mbi ku muryango we no ku gihugu cyose. Aho rwose ajya amenya iryo banga ?
Turirimbe :
R/Nyagasani, tabara umugaragu wawe uguhungiyeho ,
uvure roho yanjye kuko nagucumuyeho
1.Uhoraho tega ugutwi kwawe unsubize
Kuko ndi umukene w’umutindahare.
2.Uri Imana yanjye Nyagasani
ni Wowe niyambaza , iminsi yose.
Icyumweru cyiza ku bakunda u Rwanda mwese.
Padiri Thomas Nahimana.
Inizio modulo


text:
Umuhanzi Uwera Sarah “Sanyu” uri mu bafite igikundiro mu muziki wacurangiwe Imana yashyize hanze indirimbo “Umwana w’Umuntu”, irimo ubutumwa bukebura abantu banze kureka ibyaha.
“Umwana w’Umuntu” ni indirimbo ya gatatu, Uwera Sarah yashyize hanze kuva mu mpera za 2020 ubwo yinjiraga mu muziki nk’umuhanzi wigenga.
Iyi ndirimbo ifite iminota ine n’amasegonda 40 yatunganyijwe mu buryo bw’amajwi na Bruce na Boris mu gihe amashusho yayo yafashwe na Meddy Saleh.
Uwera Sarah yavuzeko indirimbo yayanditse ashingiye ku buzima buri ku Isi n’uko bamwe mu bantu babayeho.
Yagize ati “Ubutumwa burimo ni uguhamagarira abantu ko abo Imana ifiteho umugambi nta herezo ko itamwakira.’’
Aya magambo anashimangirwa n’inyikirizo y’iyi ndirimbo aho umuhanzi aba avuga ati “Umva yewe mwana w’umuntu ndi Uwiteka Imana yawe kandi ibyo nifuza kukugirira ni ibyiza si bibi.’’
Uwera yavuze ko mu ndirimbo ye yakomoje ku bibazo bibiri bisa n’ibyugarije sosiyete Nyarwanda birimo ko ubusambanyi mu bakiri bato n’amashyari.
Yakomeje ati “Mu kwandika indirimbo, igitekerezo cyavuye ku byo mbona biriho muri iyi minsi, hari ibintu bibiri bigaragara cyane. Hari ikibazo cy’ubusambanyi ku bato kuko iyo urebye ababyara inda zitateganyijwe ubona ko byarenze igaruriro; byiyongeraho n’ibibazo by’amashyari.’’
Yasobanuye ko nta rirarenga ku muntu wizeye Yesu kuko “Aho waba ugeze hose Imana yaha ubuzima bwawe icyerekezo gishya.’’
Uwera Sarah yavuze ko mu gihe amaze mu muziki yakiriwe neza ndetse ibitekerezo ahabwa n’abakunzi b’umuziki we bimwongerera imbaraga.
“Umwana w’Umuntu” ni indirimbo ya gatatu, Uwera yashyize hanze kuva atangiye umuziki nk’umuhanzi wigenga mu Ukwakira 2020, yatangiriye ku yo yise “Mwana wanjye” mu gihe iyo aheruka gushyira hanze yayise “Nitashinda” iri mu Giswahili yasohotse muri Gicurasi 2021.
Mu mishinga yindi ateganya mu bihe biri imbere, harimo gukomeza gukora umuziki mu buryo bwiza no guhaza ibyifuzo by’abakunda umuziki waririmbiwe Imana.
Uwera Sarah asanzwe aririmba muri Ambassadors of Christ yo mu Itorero ry’Abadiventisiti b’Umunsi wa Karindwi mu Rwanda, ari nayo yamenyekaniyemo cyane. Uyu muririmbyi ni umwe mu bamenyekanye cyane muri iyi korali imaze gushinga imizi mu bihugu byinshi nubwo ikorera mu Rwanda.
Yakunzwe cyane kubera indirimbo nyinshi za Ambassadors agaragaramo ariwe uziyoboye; ijwi rye ryizihira abaryumva rikaryohera ugutwi. Muri korali, aririmbana na musaza we Nelson Manzi.
Uwera wamenyekanye cyane atera mu ndirimbo zirimo “Birakwiye gushima”, “Yesu we” n’izindi yatangiye kuririmba muri Ambassadors of Christ mu mpera za 2006 yiga mu mashuri yisumbuye.


text:
Burera: ‘Intore Solution’ igiye kubafasha kunoza ibikorwa by’Umuryango FPR-Inkotanyi
Umuryango wa FPR-Inkotanyi mu Karere ka Burera ukomeje gukaza gahunda yo gutanga ubumenyi hubakiwe ku rubyiruko, rufatwa nk’umusingi w’iterambere ry’umuryango n’iry’igihugu, abanyamyuryango bakishimira ibikorwa by’indashyikirwa bagenda bageraho, birimo guhanga udushya, nko kwandika abanyamuryango mu buryo bw’ikoranabuhanga bwiswe “Intore Solution”.
Ni mu rwego rwo kurushaho kumenya neza abanyamuryango nyabo ba FPR-Inkotanyi, nk’uko Chairperson w’uwo Muryango mu Karere ka Burera, Uwanyirigira Marie Chantal yabitangarije Kigali Today.
Hari mu muhango wo gusoza ku mugaragaro amasomo atangirwa muri gahunda yiswe Ishuri ry’umuryango wabaye ku Cyumweru tariki 26 Nzeri 2021, ku rubyiruko 1761 ruturuka mu mirenge inyuranye yo mu Karere ka Burera, rwari rumaze amezi atatu rutozwa indangagaciro z’Umuryango wa FPR-Inkotanyi, aho rwasabwe kuba umusemburo w’impinduka zikenewe mu muryango Nyarwanda.
Uwo muyobozi yavuze ko gahunda yo kwandika abanyamuryango hifashishijwe ikoranabuhanga, bizabafasha gutanga umusanzu mu buryo buboroheye kandi binyuze mu mucyo, kubera ko bazaba bazwi kuva ku rwego rw’umudugudu kugera ku karere.
Ati “Kwandika abanyamuryango mu Intore Solution, bizadufasha kumenya abanyamuryango bari muri system bijyanye n’ikoranabuhanga, ku buryo urebye muri system ya Intore solution, akaba yavuga ati abanyamuryango bo mu Karere ka Burera barangana batya, yareba mu mudugudu akabona uko bangana, no mu murenge uyu n’uyu akababona”.
Arongera ati “Aho turimo kwerekeza n’ibindi bikorwa byose by’umuryango bigomba kugaragara mu ikoranabuhanga, ku buryo utanze umusanzu ugera aho ugomba kugera kuko biba bigaragara, turashima ko muri iki gikorwa cya Intore solution, Akarere ka Burera kaza ku isonga ku rwego rw’igihugu”.
Uwanyirigira yavuze ku bindi bikorwa by’udushya bikomeje guca uduhigo ku rwego rw’igihugu, birimo ubukangurambaga bukomeje gukorwa mu gutanga umusanzu w’umuryango, mu mwaka umwe umusanzu wiyongeraho amafaranga akabakaba miliyoni 47.
Ati “Ku kijyanye n’ubukangurambaga bukomeje gukorwa birazamura imitangire y’umusanzu w’umuryango, aho mu mwaka w’ingengo y’imari 2018-2019, Akarere ka Burera kari kinjije Miliyoni zisagaho gato 74, mu gihe muri 2019-2020 twasoje twinjije asaga miliyoni 121, bivuze ko umusanzu wiyongereyeho miliyoni zikabakaba 47. Dufite intego z’uko umusanzu w’umuryango uzakomeza kwiyongera kurushaho”.
Ibyo bikorwa kugira ngo bigerweho, Intara y’Amajyaruguru yihaye umuhigo mu turere twose tuyigize wo gukoresha amahugurwa y’amezi atatu abahuriye mu rugaga rw’urubyiruko rushamikiye ku muryango wa FPR-Inkotanyi muri gahunda yiswe “Ishuri ry’umuryango”, ku ikubitiro hakaba hamaze guhugurwa abasaga 8,000 mu turere dutanu tugize iyo ntara.
Mu Karere ka Burera ahamaze guhugurwa 1761, harimo na bamwe mu bahagarariye Umuryango wa FPR-Inkotanyi mu midugudu isaga 500 yo muri ako karere.
Urwo rubyiruko rwasoje amasomo ku rwego rw’akarere nyuma yuko ruhize abandi mu mirenge, ababaye indashyikirwa mu mitsindire y’ibazwa ryateguwe n’Umuryango wa FPR-Inkotanyi ku rwego rw’Akarere ka Burera, rwahawe ishimwe ririmo Inka, amagare, smart phone n’ibindi.
Uwiduhaye Alliance wahize abandi atsindiye ku manota 27.5/30, ati “Ishuri ry’umuryango riranyubatse, najyaga numva Umuryango wa FPR-Inkotanyi ariko sinsobanukirwe neza imikorere yawo, ariko naraje ndiga, nsanga kumenya uyu muryango ni iby’agaciro, abo nasize nanjye ndabigisha mbabwire ibyiza byawo”.
Arongera ati “Twize uko wavutse, twiga intego zawo n’icyo ugamije, ibikorwa byawo binjyamo. Ndetse ni nanjye wahize abandi none bampembye inka, ningera mu rugo imodoka igaparika nkavanamo igihembo mpawe, abakigaragara mu ngeso mbi barahakura isomo bifuze kuwugana, nanjye niyemeje kubigisha bakamenya ibibi by’ibiyobyabwenge”.
Hakizimana Adrien ati “Umuryango ntabwo nari nakawusobanukiwe neza, aya masomo noneho aramfashije, twigishijwe uko umuryango wa FPR-Inkoranyi wageze mu Rwanda, intego zawo, imigabo n’imigambi n’uburyo umuryango ubayeho, ni umuryango mwiza nashishikariza abandi kuwujyamo kuko ntawe uheza”.
Arongera ati “Nk’ubu turatsinze baraduhembye, ibihembo tugiye kubitahana, nkanjye bampembye igare nyuma yuko banyigishije ntsinda neza ku murenge, ku karere nabwo ndatsinda. Umuntu wese urabona ibihembo baduhembye byanga byakunda aragira inyota yo kuza muri uyu muryango, turabibashishikariza kandi baraza, nitwe musemburo w’umuryango, tugiye kuba intangarugero muri sosiyete twigishe abandi indangagaciro z’Umunyarwanda.”
Mu Ntara y’Amajyaruguru, urubyiruko rusaga 8,000 rumaze guhabwa amasomo y’icyiciro cya mbere mu ishuri ry’umuryango, aho iyo gahunda ikomereza ku bindi byiciro, mu rwego rwo gufasha urugaga rw’urubyiruko rushamikiye ku muryango wa FPR-Inkotanyi gusobanukirwa neza amahame n’indangagaciro z’umuryango.
Umuhuzabikorwa w’Urugaga rw’Urubyiruko rushamikiye ku muryango wa FPR-Inkotanyi mu Ntara y’Amajyaruguru, Robert Byiringiro, arashishikariza urubyiruko kubyaza umusaruro amahirwe Leta yarushyiriyeho yo guharanira kwigira, birinda ibyabashora mu ngeso mbi zirimo ibiyobyabwenge.
Byiringiro akaba akomeje guhamagarira urubyiruko kugana umuryango wa FPR-Inkotanyi ati “Icyiza cyo kuba mu muryango wa RPF, iyo ugezemo bakwigisha uburyo bwo gukunda igihugu cyawe, ukamenya uko ugomba kugikorera kandi ukacyitangira ukora n’ibikorwa bishobora kuzamura iterambere ry’umuturage”.
Murabizi ko urugaga ry’urubyiruko rushamikiye ku muryango wa FPR-Inkotanyi, ku bufatanye n’urugaga rw’abagore rushamikiye kuri uwo muryango twatangije igikorwa cyo kubakira abatishoboye, kuremera urubyiruko ingurube n’andi matungo na n’ubu kigikomeza”.
Arongera ati “Umuryango wadutoje gukunda igihugu, kumenya ko hari bakuru bacu bacyitangiye bakimenera amaraso, natwe urubyiruko byadufashije gukunda igihugu dore ko uwo muryango ariwo mubyeyi wadutoje ko tugomba guharanira kubaka igihugu, udufungura mu mitekerereze tumenya ko ari twe mbaraga z’igihugu cy’ejo hazaza. Kuba mu muryango wa FPR-Inkotanyi nta gihombo kirimo, ni ibisubizo gusa, nkanjye uwo muryango wantoje kugira indangagaciro zo gukunda igihugu ariko no kurangwa n’imyitwarire myiza no kubana neza n’abandi, Umuryango wa FPR-Inkotanyi kuri njye ni ubuzima”.
Chairperson Uwangirigira kandi yagarutse ku byiza uyu muryango umuze kugeraho mu Karere ka Burera, birimo kubakira abatishoboye aho mu mwaka umwe bubatse inzu 18 zifite ibikoni n’ubwiherero, asaba urundi rubyiruko kudacikwa n’aya mahirwe rukaza kuvoma ubumenyi mu cyiciro kigiye gutangira cy’Ishuri ry’umuryango.
Ati “Tugomba kubaka iri rerero rikagera ku rwego rw’umudugudu, icya mbere tubasaba ni ukwera imbuto bijyanye n’indangagaciro no kuba umusemburo w’iterambere mu baturage, urubyiruko rwose ni muze muvome ku isoko ry’ubumenyi dukesha iri terambere tugenda tugeraho”.
Mu bayobozi bose bitabiriye icyo gikorwa, yaba Guverineri Nyirarugero Dancille, Umunyamuryango w’icyubahiro wa FPR-Inkotanyi, yaba Senateri Dr Habineza Faustin na Nirere Marie Goreth, Chairperson w’Umuryango wa FPR-Inkotanyi mu Ntara y’Amajyaruguru, bose mu mpanuro zabo bagarutse ku basoje amasomo aho basabwe kwera imbuto mu Banyarwanda, berekana ishusho nyayo y’umuryango n’ingangagaciro zawo.
Muri uwo muhango urubyiruko rugizwe n’abasore n’inkumi 17, barahiriye kwinjira mu muryango wa FPR-Inkotanyi.


text:
Mico The Best yakuye urujijo ku bibaza ku magambo yo mu ndirimbo ze
Benshi bakunze kwibaza ku myandikire y’umuhanzi Mico the Best, akaba yasobanuye ko ibihangano bye biba bigomba kugira umwihariko, nk’uko yabigarutseho mu kiganiro kuri Kt Radio kuri uyu wa Kabiri tariki 22 Kamena 2021.
Ni nyuma y’indirimbo nka Igare, Umunaba n’iyo aherutse gusohora mu cyumweru gishize yise Amabiya. Mu gusobanura inyito yazo yagize ati “Iyi myandikire ni mishya si ko nahoze nandika mbere, ubu ndeba icyo isoko rikeneye akaba aricyo mbaha”.
Yakomeje agira ati “Nk’abantu batinya kuvuga ijambo amabiya bikanga ibindi icya mbere nashatse kuvuga inzoga z’urufuro mu cyongera bita beer, kurivuga rero nta nka mba naciye amabere. Usibye ko n’igice cy’umubiri umuntu aba atinya kuvuga na cyo kibaho n’ubwo atari byo navugaga”.
Ku ndirimbo za mbere yavuze ko imyandikire ifite umwihariko ati “Iyo nsohoye indirimbo mba nshaka ko abantu babimenya, kandi iyo zifite umwihariko mu myandikire nk’izanjye barazimenya. Kandi zose ziba zifite ubutumwa”.
Mico yavuze ko amabiya harimo ubutumwa buvuga ko kunywa inzoga nyinshi ugasamara atari byiza, kugeza aho utangira kwicuza mu gitondo utazi aho waraye.
Indirimbo amaze iminsi asohora imwe imwe, yavuze ko ari gutegura album ku buryo hazaba hariho indirimbo zimenyerewe n’izindi zizasohokera rimwe na album, kugeza ubu iracyarimo gutunganywa.


text:
Hari ubwo ujya ushaka guhagarika kwiyogoshesha ndetse rimwe na rimwe ugashaka kureka umusatsi cyangwa ubwanwa bwawe ngo bukure uko ubushaka,ndetse bya naba ngombwa ugashyiraho dreadlocks,ibi ntabwo bikunze kuguhira kuko inshuti zawe,ababyeyi cyangwa abo mubana muri rusange bakwamaganira kure maze bakakumvisha ko bitakubereye,cyangwa bitagukwiye nyamara wumvaga umutima wawe ubishaka,ntabwo ari wowe wenyine bibaho burya.
Hari n’ibyamamare bihitamo gutereka umusatsi cyangwa ubwanwa,bikamera nk’ibifunze roho kuko ibitutsi by’abafana biba bivuza ubuhuha kuri internet,urugero rwa bamwe uzi  cyangwa unakunda,bateretse ubwanwa,abakunzi babo bakabirwanya ariko bikaba iby’ubusa.
1. Drake
2. James Harden
3. J. Cole
4. Kendrick Lamar
5. Miguel
6. Rick Ross
7. Childish Gambino


text:
31. Dim-B, Sainte Famille de Jésus, Marie, Joseph, Ft-
G, C, Choix dans les trois préfaces de Noël-
1re Lecture : Gn 15, 1-6 ; 21, 1-3 ; ;
Ps 104 (105), 1-2, 3-4, 5-6 ; 8-9 ; ;
2e Lecture : He 11, 8.11-12.17-19 ; ;
Lc 2,22-24 (ou brève : Jn 2, 22.39-40)
INYIGISHO YO KU MUNSI MUKURU W’URUGO RUTAGATIFU RW’I NAZARETI
Ku cyumweru, tariki 31 Ukuboza 2017
“TWITE KU MURYANGO, DUTEGURA NEZA ABAGIYE GUSHINGA URUGO”
1. Bakristu bavandimwe, nimugire mwese Noheri Nziza, Umukiza yatuvukiye. Umunsi mukuru w’Urugo rutagatifu rw’i Nazareti, urugo rwa YEZU, MARIYA NA YOZEFU, uje turi mu gusoza umwaka w’ubusaserdoti. Tuboneyeho gushimira ingo zabyariye Kiliziya abasaserdoti. Ni umwanya kandi wo kuzirikana ku gaciro k’umuryango n’ibyiza byo gushyingirwa gikristu. Imana yacu, mu gucungura abantu, na Yo yahisemo kuvukira no gukurira mu rugo rw’abashakanye. Kubaka urugo ni umuhamagaro utegurirwa mu muryango, kare kandi neza, cyane cyane muri ibi bihe isi yugarijwe n’urusobe rw’impinduka mu bukungu, mu buhanga n’ikoranabuhanga. Ni muri urwo rwego, uyu mwaka, twahisemo insanganyamatsiko igira iti : “TWITE KU MURYANGO, DUTEGURA NEZA ABAGIYE GUSHINGA URUGO”. Muri ubu butumwa, turibanda cyane cyane ku gihe cyo kurambagiza no kurambagizwa n’amezi abanziriza kandi ageza ku isakramentu ryo gushyingirwa.
2. Kimwe mu bibazo byugarije umuryango, muri ibi bihe, ni ukudategura neza abagiye gushinga urugo. Abageni bashyingirwa mu Kiliziya, usanga abenshi batarateguwe bihagije, bityo bikagira ingaruka mbi ku mubano wabo n’abana bazibaruka. Usanga batazi neza uburenganzira n’inshingano zibategereje nk’abashakanye.
3. Urukundo rusaba igihe kugira ngo ushishoze kandi umenye neza uwo muzarushingana, kuko “iyihuse yabyaye igihumye”. Nta gusiganwa n’igihe mu gushaka ibyihuta. Igihe cyo kurambagiza no kurambagizwa kigomba kwitabwaho cyane. Kumenya no guhitamo uwo mushobora kubana no gutangirana urugendo rw’ubuzima bwose, ntibyoroshye na busa, bitewe n’uko buri wese afite amateka ye, uburere yahawe, ibikomere afite ku mutima cyangwa inyungu bashobora guhishanya. Kubaka urugo rero ntibigomba gufatwa nk’umukino cyangwa igeragezwa. Ugushyingirwa ni urugendo rw’ubuzima bwose, rutagomba kwihererenwa na babiri cyangwa ngo ruhubukirwe. Nta kuza kwiyandikisha kwigira umubano abageni bataramenyana bihagije n’imiryango yabo itaziranye.
4. Birakwiye rero gushyiraho gahunda ifututse yo gutoza no kwigisha abagiye gushyingirwa muri Leta ndetse no muri Kiliziya. Ababyeyi n’imiryango bagomba kugira uruhare rukomeye mu gutegura no kubakira abana babo. Koko rero urera neza umwana we akamwubakira “abibonamo inyungu, bikamutera ishema muri bagenzi be”(Sir 30,2). Nibyo Papa Fransisko yibutsa neza mu nyandiko ye isoza Sinodi ku muryango, asaba “umuryango w’abakristu gushyira imbaraga mu gutegura abagiye gushinga urugo” (Reba Amoris Laetitia,n° 206) bagafashwa “kwivumburira agaciro n’ubukungu bwo gushyingirwa”, mu “mahuriro cyangwa amashuri y’abafianse”, biteguriramo gushinga urugo.
5. Abitegura gushinga urugo bagomba gusobanurirwa inyandiko za Kiliziya n’amategeko mbonezamubano ya Leta yerekeye umuryango. Iyo batazisobanuriwe neza, bishobora kugira ingaruka mbi mu mibanire yabo, kuko kenshi bagira ibibazo batigeze batekerezaho, ugasanga bakeneye gufashwa amazi yararenze inkombe. Izo nyigisho zatangwa, mu gihe gihagije, n’abazihugukiwemo banyuranye4 kandi b’intangarugero : abapadiri, abihayimana, abashinzwe ubusugire bw’ingo, ubuhamya bw’ingo z’inararibonye, abanyamategeko n’abize gukemura amakimbirane.
6. Kubera ko abageni bategurwa igihe gito, akenshi bahabwa inyigisho barangariye mu gutegura ibirori by’umunsi w’ubukwe, ntibakurikire neza, cyangwa se bamwe bakazifata nk’itegeko aho kumva akamaro zibafitiye, inyigisho z’umubano n’igihe zimara bigomba kwiyongera, nibura bikagera ku mezi atandatu. Izi nyigisho iyo zirangiye mbere, babona n’igihe gihagije cyo gutegura ubukwe bitonze. Abagerageje kubikora batanga ubuhamya ko bibafasha, kuko bamenyeramo byinshi batari bazi, n’urukundo rwabo rukagira umwanya uhagije wo gukura.
7. Itegurwa ryabo rigomba kwitonderwa cyane. Ntibabwirwe gusa gatigisimu yerekeye ugushyingirwa cyangwa ngo bicishwe amasomo menshi atabaha umwanya uhagije wo kungurana ibitekerezo no kuganira ku buzima bubategereje. Papa Fransisko ati : “Si ukumenya byinshi, binezeza umutima ahubwo ni ukubicengera no kubizirikana ubishyingura mu mutima”. Ibi bakabifashwamo n’umuryango wose w’abakristu mu buhamya bw’ingo z’inararibonye n’izindi ngo z’abashakanye zigishwa inama muri icyo gihe gikomeye cyo kwitegura isakramentu ritagatifu.
8. Inyigisho zakwibanda, mbere na mbere, ku byiza by’isakramentu ryo gushyingirwa, uko umubano n’ubumwe by’abashakanye bimurikirwa n’iremwa ry’umugabo n’umugore (intang 2, 18-24) ndetse n’iyobera rya Kristu na Kiliziya (Ef 5,32). Basobanurirwa uko ugushyingirwa k’umugabo umwe n’umugore umwe bihuje n’umugambi w’Imana. Inyigisho zigomba kwerekana isano iri hagati y’ugushyingirwa n’andi masakramentu, ugushyingirwa n’ubuzima bushingiye ku ndangagaciro za kimuntu n’iz’Ivanjiri.
9. Muri izo nyigisho kandi abageni baganizwa ku kamaro k’ikiganiro mu rugo, kubabarirana no kwihanganirana mu rukundo rwabo, kubyara no kurera. Bigira muri iryo shuri, kwakira no gukunda urubyaro Imana izabaha, kuko muri iyi minsi bigaragara ko ababyeyi bagenda ateshuka ku nshingano zo kwakirana urugwiro abana babyaye. Ni muri urwo rwego, gahunda y’ubusugire bw’ingo igomba guhabwa imbaraga igashinga imizi mu madiyosezi n’amaparuwasi yose.
10. Abitegura gushinga urugo bahugurwa nko kuri ibi bikurikira6 : ingabire z’isakramentu ryo gushyingirwa, ubwishingire bwa kibyeyi, kubaha ubuzima bw’abagize umuryango, kumenya kuganira kuri gahunda mu rugo, gusobanurirwa neza ihame ry’uburinganire n’ubwuzuzanye bw’umugore n’umugabo, kurera abana, gusobanurirwa neza ivangamutungo n’ivanguramutungo, gucunga neza umutungo w’urugo, gutahiriza umugozi umwe muri byose.
11. Muri iki gihe, abageni bata umwanya mwinshi ku myiteguro y’ibizakenerwa, n’abazatumirwa aho guha agaciro isakramentu ry’ugushyingirwa. Umunsi w’ihimbazwa ry’isakramentu ugera barangaye kandi bananiwe. Kiliziya igomba gukomera ku munsi wo kwiherera ubanziriza uwo gushyingirwa kugira ngo abagiye kurushinga bafashwe “kuzirikana ku masomo matagatifu azakoreshwa, isezerano bazagirana no ku bimenyetso bitagatifu bazakorerwaho”. Abateguriwe muri za paruwasi atandukanye, yaba ari mu Rwanda cyangwa mu mahanga, bahabwe na bo igihe cyo guhurizwa hamwe mu nyigisho n’umwiherero, mu minsi ibanziriza Isakramentu kugira ngo bagendere ku ntambwe imwe.
12. Ikindi gihangayikishije abitegura gushinga urugo ni ukurya ubukwe bubisi, bakiberaho nk’umugabo n’umugore, uko bishakiye, mbere y’isezerano bitwaje ngo nta kibazo bazabana. Hari abageni basigaye birekurirana nta nkomyi, bakiva gusezerana mu butegetsi bwa Leta. Ni ngombwa kwibutsa ko urukundo rudasogongerwa. Abitegura gushinga urugo “bahamagariwe kubaho mu bumanzi, bifata. Uwo mwitozo ubafasha kubahana, kwitoza ubudahemuka no gutegereza kuzunga ubumwe bikozwe imbere y’Imana. Kurya ubukwe bubisi ni icyaha cy’ubusambanyi. Bikurikirwa no gutwara inda y’indaro, ugasanga akenshi abageni bihutisha ibintu ngo umukobwa atazavaho agira ipfunwe ryo kubyarira iwabo.
13. Ntitwakwibagirwa kandi ikibazo cy’ubwinshi bw’ibishyingiranwa n’inkwano iremereye kandi irenze ubushobozi bw’amikoro y’abageni n’ay’ababyeyi babo. Inkwano iragenda irushaho gufatwa nk’ikiguzi aho kuba ikimenyetso cy’ubumwe bw’imiryango ihanye abageni no gushimira ababyeyi bareze neza. Ubukwe busigaye buhenze muri iki gihe, bugasigira imyenda abamaze kurushinga. Hari ababyitwaza bagahitamo kubanza kubana igihe kinini, bakazajya mu karere no mu Kiliziya hashize imyaka myinshi kubera gutinya amafaranga agenda mu isaba, gukwa n’ibirori by’ubukwe. Iyo nzira y’ibusamo, aho kugabanya ibibazo nyamara irabyongera, ndetse ikabiremereza. Umugore utarasabwe mu muryango, utarakowe ngo ashyingirwe muri Leta no mu Kiliziya, ahora yikanga ko umugabo yamwirukana cyangwa akamuta, ndetse agahora mu cyaha cyo kwivutsa ingabire y’isakramentu ryo gushyingirwa. Ugasanga umugore ahora yibombaritse ntagaragaze agahinda ke kuko yibujije bumwe mu burenganzira bw’abashakanye.
14. Abitegura gushinga urugo bagomba, mbere na mbere, gusobanurirwa akamaro ko gusezerana mu butegetsi bwite bwa Leta, mu rwego rwo kugira amategeko abarengera igihe havutse ukutumvikana mu ikoreshwa ry’umutungo, kuzungura n’amakimbirane mu bana bazibaruka. Abifuza gushinga urugo bagomba kumenya ko ugushyingirwa k’umugabo n’umugore, gusigasirwa n’imiryango ihana abageni, kukarindwa n’amategeko y’igihugu, kugatagatifuzwa n’Imana mu isakramentu ryo gushyingirwa : Hahirwa abashakanye, bakunda Imana, kandi bakundana (Zab 127).
15. Mu gihe tugiye kwinjira mu mwaka Kiliziya Gatolika mu Rwanda yahariye ubwiyunge, kandi urugo rukaba rufitemo umwanya w’ibanze, ndangije nsabira umugisha imiryango idatezuka ku nshingano ya bo yo kurera, gutoza no guherekeza abana babo mu gihe bitegura gushinga urugo. Imana ikomeze imurikire ingo zanyu maze ibyishimo by’urukundo ruharangwa rube koko “ibyishimo bya Kiliziya n’Inkuru nziza”9muri ibi bihe bitoroshye. Mbaragije Umubyeyi Bikira Mariya, Nyina wa Jambo n’Umwamikazi w’amahoro.
+ Antoni KAMBANDA
Umushumba wa Diyosezi ya Kibungo
akaba na Perezida wa Komisiyo y’umuryango
mu Nama y’Abepiskopi Gatolika mu Rwanda


text:
INTANGIRIRO
Murakaza neza kuri iyi paji y’urubuga rwa interineti rw’Inteko Nyarwanda y’Ururimi n’Umuco rwahariwe ururimi.
Ururimi ni iki?
Ururimi ni igikoresho nyamuryango cy’ubwumvane gishingiye ku gukoresha ubushobozi kamere abantu bifitemo bwo kumvikana bakoresheje amajwi yatuye abantu bagize umuryango nyarurimi umwe baba baremeranyijeho. Ku rwego rw’abantu hagati yabo, ururimi rubafasha gushyikirana, kugezanyaho amakuru, kuranga ibibakikije, gushyira ku murongo ibitekerezo no kubigaragaza, kugaragaza imbamutima n’ibindi.
Ku rwego rw’umuryango nyarurimi cyangwa rw’igihugu, ururimi rugira uruhare runini mu mibereho y’abantu n’inzego nyamuryango, mu guhuza no kunga imbaga, mu kubumbatira, gukuza no gusakaza umuco, ndetse no mu guhanga no guhererekanya ubumenyi n’ibindi bitekerezo bifasha umuryango kwiyubaka no kwiteza imbere.
Ururimi ni igikoresho ntagereranywa cy’ubwumvane n’ubumwe nyamuryango, rukaba n’umusingi w’iterambere abantu bagenda bageraho. Koko rero, kwita ku rurimi ni imwe mu nzira zo kugeza bene rwo ku iterambere rirambye.
Uruhare rw’ururimi rw’Ikinyarwanda mu Rwanda
U Rwanda rufite amahirwe ataboneka henshi muri Afurika yo kugira ururimi rumwe ruhuza abenegihugu bose, ari rwo Ikinyarwanda. Ni rwo rutuma tugira imyumvire imwe kandi tugashobora kugendera mu cyerekezo kimwe cy’iterambere.
Ku bw’ibyo, Abanyarwanda dukwiye guterwa ishema n’uwo murage w’agaciro twasigiwe n’abasokuru, tugahagurukira kurengera no guteza imbere ururimi rwacu rw’Ikinyarwanda, kugira ngo rukomeze kuba ipfundo ry’ubumwe n’inkingi y’ubumenyi n’umuco, byose hamwe bikatubera imbarutso y’iterambere.
Kwigira no kwihesha agaciro, ari byo kwishakamo ubushobozi bwo kwibeshaho no kugira ishema n’ishyaka by’Igihugu cyacu ntibyagerwaho hirengagijwe uruhare rw’ururimi rw’Ikinyarwanda, kuko ari rwo rudufasha kuvoma mu muco wacu ubwenge budufasha kwikemurira ibibazo mu buryo burambye tudategereje ak’imuhana. Ikinyarwanda si uburyo bwo kuvuga gusa; ni urusange rw’indangagaciro zigize Umunyarwanda, muri make: uburyo bwo gutekereza, kuvuga, gukora, kubaho no kubana kinyarwanda.
Buri Munyarwanda akwiye kuba yemera uruhare rw’ingenzi ururimi rw’Ikinyarwanda rufite mu kubaka ubumwe n’iterambere rirambye by’u Rwanda. Uku kwemera twagushimangiye mu Itegekonshinga twitoreye kuwa 04 Kamena 2003 nk’uko ryavuguruwe kugeza ubu, aho twiyemeje kubaka Igihugu cyacu dushingiye ku byo tuvoma mu rurimi, umuco n’umurage ndangamateka by’u Rwanda (Irangashingiro, agaka ka 7 n’aka 8), tukiyemeza guha umwanya Ikinyarwanda mu nzego zose z’imibereho n’imiyoborere y’Igihugu (ingingo ya 5) kandi tukemeza ishyirwaho ry’Inteko Nyarwanda y’Ururimi n’Umuco (ingingo ya 50 n’iya 51).
Kurengera no guteza imbere Ikinyarwanda
Nkuko bigaragazwa n’ingingo ya 5 y’Itegeko Nº 01/2010 ryo kuwa 29/01/2010 Rigena Inshingano, Imiterere n’Imikorere y’Inteko Nyarwanda y’Ururimi n’Umuco, Inteko Nyarwanda y’Ururimi n’Umuco ifite inshingano nkuru yo kubahiriza ibiteganywa n’ingingo ya 50 n’iya 51 z’Itegeko Nshinga rya Repubulika y’u Rwanda ryo kuwa 4 Kamena 2003, nk’uko ryavuguruwe kugeza ubu.
Inshingano zayo zikubiyemo kwita ku rurimi rw’ikinyarwanda hagamijwe kururengera, kuruteza imbere, kurusesengura, kurukungahaza, kuruhesha agaciro mu Rwanda no mu mahanga n’izindi.
Inteko Nyarwanda y’Ururimi n’Umuco yihatira kugera kuri izi ntego binyuze mu gukora ubushakashatsi bugamije kugeza ku Banyarwanda inyandiko mbonera n’inkoranya z’ururimi rw’Ikinyarwanda, kwemeza imikoreshereze inoze y’Ikinyarwanda no gukangurira Abanyarwanda b’ingeri zose imikoreshereze ikwiye y’Ikinyarwanda.
Harimo kandi gushyigikira ibikorwa by’ubwanditsi n’iby’ubushakashatsi biteza imbere ururimi rw’Ikinyarwanda, kugira Leta inama mu byerekeye ururimi, kugira uruhare mu ishyirwaho rya poritiki y’imikoreshereze y’indimi mu Rwanda, guhesha agaciro Ikinyarwanda, gufata ibyemezo bigamije kurengera no guteza imbere Ikinyarwanda n’ibindi.
Intego y’uru rubuga
Uru rubuga rugamije kwereka Abanyarwanda uko Ikinyarwanda kimeze muri iki gihe, ibibazo biri mu mikoreshereze yacyo, imvano yabyo n’ingamba zo kukirengera no kugiteza imbere. Ruzafasha abantu bose bifuza gukoresha Ikinyarwanda kinoze, gusobanukirwa n’ikibonezamvugo n’amagambo by’Ikinyarwanda, kumenya amuga akwiriye cyangwa izindi nyandiko zijyanye n’iyigandimi n’ubuvanganzo nyarwanda mu Kinyarwanda.


text:
"Impamvu tutitabiriye igiterane cy’urubyiruko," Muhima choir!
Yanditswe na: Ubwanditsi
2013-11-05 17:51:29
Nyuma y`aho Muhima Choir itagaragariye mu giterane cy’urubyiruko cyamaze icyumweru kibera kuri ADEPR Muhima mu ntangiriro z’uku kwezi nk’uko byari biteganyijwe, Muhima Choir imwe mu makorali akunzwe kandi ikaba na korali nkuru kuri uwo mudugudu yasobanuye impamvu ititabiriye iki gitaramo.
Urubyiruko rwo kuri ADEPR Muhima rwari rwateguye igiterane
cy`icyumweru cyose, aho rwari kuba ruri kumwe na Korali Bethel yo mu
mujyi wa Rubavu ndetse na chorales zo kuri uwo mudugudu. Gusa icyaje gutungura abantu benshi, ni ukubona chorale nkuru ‘Muhima Choir’ itaritabiriye icyo giterane. Benshi bibazaga niba urubyiruko rutari
rwabatumiye, cyangwa se niba ari gahunda nyinshi zaba zaratumye
batitabira icyo giterane mu gihe izindi korali zari zacyitabiriye.
Mu kiganiro agakiza.org yagiranye n’umuyobozi w’indirimbo muri korali Maombi Gedeon, yadusobanuriye impamvu Muhima Choir ititabiriye iki giterane.
“Muhima Choir ni imwe mu makorali abarizwa kuri ADEPR Muhima, kandi ikurikiza gahunda zose zateganijwe n`ubuyobozi. Ntitwanze kwitabira igiterane nk’uko bamwe babikeka, twahawe invitation idutumira mu giterane cyari cyateguwe n`urubyiruko yatumenyeshaga ko tugomba kuzaririmba ku wa gatanu tariki ya 1/11/2013. Gusa nk’uko twatangiye tubivuga hano kuri ADEPR ku Muhima dusanzwe tugira igiterane ngaruka-cyumweru, kiba buri wa gatanu kandi gahunda y`iyo giterane ntijya ihinduka kuko yarangije gupangwa
n’ubuyobozi bw’impuzamakorali. Buri wa gatanu haba hari korali igomba kuririmba, kandi n’iyo hari igiterane giteguwe ku buryo uwo munsi ukoreshwa korali ipanzweho ni yo iba igomba gukora mu giterane cyateguwe, bityo rero ntabwo twe nka Korali Muhima dufite ubushobozi bwo kuvuguruza ubuyobozi bw’impuzamakorali, ari na yo mpamvu twaretse korali yari ipanzwe kuri uwo munsi igakomeza gahunda zayo nk’uko zari ziteguwe kuko korali yacu ipanzwe tariki ya 13/12/2013. Birumvikana ko tutajya kuvangira indi korali.”
Maombi Gedeon, imbere
Twabibutsa ko Muhima Choir irimo gutegura igitaramo kizaba mu mpera
z`uyu mwaka, aho izaba itangiza igikorwa cy`ifatwa ry`amashusho ya
album video yabo ya kabiri. Itariki iki gikorwa kizaberaho ntiremezwa neza, tuzayibagezaho mu nkuru yacu itaha.
Festus Tulikumwe


text:
Gakenke: Abahinzi ba kawa b’intangarugero bashimiwe
Yanditswe na KANAMUGIRE EMMANUEL
Mu rwego rwo gushishikariza abahinzi ba kawa kuyikorera neza no kongera umusaruro, ubuyobozi bw’Akarere ka Gakenke bwashimiye abahinzi babaye intangarugero mu gufata neza kawa mu mwaka ushize kabashyikiriza ibikoresho by’ibanze bifashisha mu kazi kabo ka buri munsi.
Iki gikorwa cyabereye mu Murenge wa Muzo ku wa Kane tariki ya 30 Kanama 2018, abashyikirijwe ibihembo bakaba barimo abo mu Mirenge ya Muzo, Mugunga, Mataba na Rusasa.
Ibikoresho byatanzwe birimo amapombo yo gutera umuti mu ikawa, inkero zifashishwa mu gusazura ikawa n’ibindi bikoreshwa mu gukata ibisambo bituma idatanga umusaruro nyawo.
Irakoze Theogene, umwe mu bahawe ibihembo yavuze ko afite ibiti bya kawa bigera ku 1800. Mu byatumye ahembwa harimo kuyisasira neza no kwirinda kuyivanga n’indi myaka. Irakoze yavuze ko ashyira imbaraga mu buhinzi bwa kawa kuko ari igihingwa akesha iterambere ry’umuryango we.
Banyangiriki Jean utuye mu Murenge wa Rusasa, Akagari ka Nyundo, yavuze ko yishimiye ibikoresho yahawe bizamufasha kunoza akazi ke ko kubungabunga ikawa ye bikazasimbura ibyo yari asanganywe bishaje.
Yagize ati: “Mpawe ipombo yo guteresha umuti muri kawa, mpawe urukero nzajya nkoresha nkata cyangwa nyisazura n’imakasi yo gukuramo ibisambo. Ndabyishimiye kuko ibyo nari mfite byari bishaje.”
Banyangiriki avuga ko gukorera kawa neza bituma abonamo umusaruro uhagije. Ku mwero aba ashobora kubona ibiro bisaga 800 by’ibitumbwe. Iyo yejeje agura ikimasa, umurima cyangwa akishyurira abana mafaranga y’ishuri. Avuga kandi ko ubuhinzi bwa kawa bwamufashije kubaka icumbi ritagayitse.
Umuyobozi w’Ikigo k’igihugu gishinzwe gukurikirana ibikomoka ku buhinzi n’ubworozi byoherezwa mu mahanga (NAEB) mu Ntara y’Amajyaruguru, Karakire John, yasabye abahawe ibikoresho kubibyaza umusaruro haba mu buhinzi bwa kawa cyangwa mu gihe habonetse indwara nka nkongwa mu bigori.
Yagize ati: “ Mukwiye kujya mutizanya ibi bikoresho mu matsinda yanyu kugira ngo muteze imbere igihingwa cya kawa ndetse igihe habonetse ikibazo cya nkongwa aya mapombo akoreshwe.”
Yijeje ko NAEB izakomeza gufasha abahinzi ba kawa ibagezaho imiti n’ifumbire ku gihe ariko abakangurira gukomeza kuyitaho, kwirinda kuyivanga n’ibindi bihingwa, kwikorera ubwabo ifumbire y’imborera no kwandikisha kawa yabo kugira ngo bibashe kubageraho.
Umunyamabanga Nshingwabikorwa w’Umurenge wa Muzo, Gasasa Evergiste, yasabye abahinzi kwita kuri kawa bakifashisha ibikorwa remezo birimo inganda begerejwe ziborohereza ugereranyije n’uko byabaga bimeze mu bihe byo hambere.


text:
Leta irifuza ko igwingira mu bana ryaranduka-Dr Ngirente
Yanditswe na NGABOYABAHIZI PROTAIS
Minisitiri w’Intebe Dr Edouard Ngirente yavuze ko Leta yifuza ko ikibazo k’igwingira mu bana bato cyaranduka burundu.
Yabitangaje ejo hashize tariki 17 Gicurasi 2018 ubwo yifatanyaga n’abaturage bo mu murenge wa Bigogwe mu Karere ka Nyabihu gutangiza ubukangurambaga bwo kurandura ikibazo k’igwingira mu bana bato.
Dr Ngirente yashimangiye ko Leta itazaruhuka iki kibazo k’igwingira mu bana kidakemutse burundu.
Yagize ati “Iyo urebye uko ikibazo k’igwingira mu bana bato gihagaze usanga uyu mubare ugenda ugabanyuka impamvu Leta yashyizemo imbaraga ni ingaruka mbi zigera ku bana no ku miryango, ibi bitwara amikoro menshi kurusha akenewe ngo tubirwanye, ntituzaruhuka na rimwe iki kibazo kidakemutse kuko Leta irifuza ko iki kibazo cyaranduka burundu”.
Minisitiri w’Intebe yaragaragaje ko iki kibazo kigenda gikemuka, aho mu 2005 ubugwingire mu gihugu bwari bugeze kuri 51%, mu 2015 bwari kuri 38%.
Yasabye ababyeyi guha abana indyo yuzuye ari umugore n’umugabo bakagira uruhare mu kwita ku mwana kuva akivuka kugeza ku minsi 1000.
Umwe mu baturage bo mu murenge wa Bigogwe iki gikorwa cyatangirijwemo Sinzayiheba Eliab yavuze ko ikibazo gikomoka ku mirire mibi kidaterwa n’uko babuze ibiribwa.
Ati: “Impamvu usanga aka karere kacu havugwa imirire mibi nta bwo ari uko tutagira ibiribwa, ahubwo ni uko tutajyaga duha agaciro uburyo bwo gutegura indyo yuzuye, akarere kacu kera ibirayi, ibishyimbo, n’imboga usanga za karoti zibarizwa hano. Twajyaga duha umwana ikirayi mu gitondo tukigira mu mirima tugataha saa kumi n’ebyiri, ibi byatumaga tutita ku bana bacu, ariko twumvise ko ubufatanye hagati y’ababyeyi ari ngombwa kugira ngo imikurire y’umwana ibe myiza”.
Iki gikorwa cyo gutangiza ku mugaragaro gahunda yo kunoza imirire cyatangiriye muri Nyabihu kubera ko aka karere ubushakashatsi bwagaragaje ko imirire mibi ihagaze kuri 59%.
Insanganyamatsiko y’uyu mwaka yo kunoza imirire iragira iti: “Munyarwanda kumira igwingira ry’umwana kuva agisamwa wita ku mikurire myiza n’isuku”.
Iyi gahunda izakorerwa mu turere 13 tw’u Rwanda. Intara y’Iburengerazuba ifite ubugwingire buri kuri 45%.